Esanak eta kontraesanak

Gizaki arrazional eta koherentetzat dugu geure burua. Eta neurri batean bagara. Eta eskerrak. Praktikoa da koherente izatea, erosoa. Aukera ematen digu ondokoak nola jokatuko duen kalkulatzeko; aurreikusteko zer esango digun batak, zer leporatuko besteak. Baina koherente-koherenteak ere ez gara. Eta eskerrak.

Arazoa sortzen da —eta ezustekoak eta disgustuak hartzen dira— koherente-koherenteak ez garela ahazten duen jendea dugunean inguruan; kontraesanak izatea akatsa egitearekin lotzen duen jendea sartzen denean elkarrizketan. Lagunari huts egin izan bagenio bezala sentitzen gara, edo elkarrizketa-kidearen begietan ikusten dugu halako gutxiespen keinu bat: «Esan duzuna ez da batere koherentea egiten duzunarekin». Eta lagunaren disgustuaren aurrean kontraesana bere horretan utzi beharrean, urgentziazko arrazionalkeria bat sartzen zaigu eta esandakoak makillatzen eta disimulatzen hasten gara, bat-batean gure buruari ezin diogulako onartu ez garela erabat koherenteak; txokolaterik gabeko kinder sorpresa garela: kontraesanen habia bat dugula denok barruan.

Poztu egiten gara Amazonek ez duelako irekiko biltegi erraldoirik gure herrian, eta handik astebetera Amazoni egiten diogu erosketa: urteko hamalaugarrena. Gupida, enpatia eta laguntzeko bulkada atergabea sartzen zaigu kolpetik Ukrainako errefuxiatuak gure herrietara iristen ikusten ditugunean; etorkin senegaldar eta errefuxiatu siriarrekin sentitzen ez dugun hori. Ikasleak talde-lanean trebatu daitezen ahalegintzen gara, edo gai baten eta bestearen inguruan elkarrizketa sustatzen tematzen gara; baina, ahal dela, bakarka egin daitezkeen lanak aukeratzen ditugu, eta lankideren bat harako gai hari edo besteari buruz hausnartzeko gogoz inguratzen zaigunean, nola edo hala ihes egiten diogu, zuzenketa pila bat dugulako egiteko eta hurrengo klasea prestatzeko —eta ez da soilik aitzakia, baina hitz-aspertu batek zenbat denbora lapurtuko digu, ba?—.

Zertan —zertarako, zergatik— egin uko, ordea, kontraesanei? Gizakiok arrazoitzeko gaitasuna dugu, baina ez gara huts-hutsik arrazionalak. Eta eskerrak. Non leudeke, bestela, desira, elkarrizketaren ondorengo barealdia, umorea, plazera, begiradaren epela, mina, haserrea? Robotak erabat koherenteak dira: ez dute pentsatzen, ez sentitzen. Baina robot izan nahi ez dugunoi pentsatzea eta, beraz, kontraesanak edukitzea dagokigu. Beharbada utopia modura irudika genezake koherentzia: badugu koherente izan nahi eta behar bat. Baina, ezinbestean, lokatzezkoa da bidea. Beti izango dugu hanka bat lokatzetan sartuta.

Pentsatzen dugun seinale dira kontraesanak. Biziaren arrasto. Bi hanka, bi beso, sudur bat ditugu, eta kontraesanen habia handi bat, tarteka marmar egiten diguna gure baitako itsaso sakonetan.


Puro Relajo eta Xiberoots, aurtengo musika eskaintza Santiotan

Erromeria, salsa musika, reggaea eta rantxerak aurtengo jaietako proposamenen artean.

Xiberoots

Musika eskaintza osotik, hiru nabarmenduko ditugu.

Xiberoots Zuberoan sorturiko reggae taldea da. Talde klasikoen estiloa eta soinua bikain islatzen dute. Dantzarako aukera aparta izango da.

Puro Relajo

Egitarauan ere Puro Relajo taldea ageri da. Nafarrak azken urteotan Euskal Herri osoan ari dira zuzenekoak eskaintzen. Rantxerak eta Mexiko aldeko kantu ezagunak eskaintzen dituzte. Adineko jendearen arreta ez ezik, ikuslego zabalarengana iristea lortu dute.

Goxua'n salsa

Nafarroatik dator ere Goxua'n Salsa, salsa doinuak euskaraz eskaintzen dituen orkestra berria.

Rockalean

Jaiak San Inazio egunean amaituko dira, Rockalean taldearen parte hartzearekin.


[Galeria eta bideoa] Herriarentzako izango den lau zutabedun eraikina

Iritsi da hainbeste itxarondako eguna. 2016an hasi zen —orduan Mendiburu 14 izenarekin— Landetxe eraikinaren proiektua. Gauza asko pasatu dira ordutik —tartean pandemia bat—, baina 400 bat lagunek esan dezakete “Ni Landetxen egon naiz”.

Ekitaldi arina egin dute inauguratzeko. Saioa Alaia Martinek jarri duen off ahotsak gidatu du, Landetxe eraikinaren papera jokatuz. Lehenik eta behin, Jexux Leonet alkateak eta Eneritz Arbelaitz alkateordeak hartu dute hitza.

Eskerrak eman dizkiete ekarpena egin duten guztiei. Adierazi dutenez, Oiartzungo Udalarentzako obra bera baino garrantzitsuagoa izan da proiektua herritarrekin partekatzea.

Landetxeren lau zutabeei errepasoa eman diete: eraikinak jasotzen dituen kultur aretoa, jubilatuen egoitza berria, euskalgintzaren txokoa eta azken horren mugitzeak Gizarte-Ongizate Sailari Fermiñene libre uztea.

Orain “edukiz bete” behar den eraikina dela zehaztu dute, eta “ziur” daude herritarren konpromisoarekin hala izango dela. “Zuek zarete herri hau mugitzeko indarra, eta eraikin honek herri hobe bat egiteko tresna berri bat emango digu”, gaineratu dute.

Landetxe eraikina dagoen tokian, XVIII. mendean, urdiñolatarren palazioa zegoela gogorrazi dute Arbelaitz eta Leonetek. “Orain, beste palazio bat egin dugu hemen, euskararen, kulturaren, ongizatearen eta zaintzaren palazioa. Guztion artean zaindu eta bizia eman behar diogu honi”.

Lau zutabeak

Udaleko ordezkarien hitzartzearen ondoren, eraikinari metaforikoki eusten dioten lau zutabeak irudikatu dituzte hainbat arte diziplinarekin.

Karmele Mitxelenak zahartzaroari buruzko errima-jolasa egin du, Elixabete Barandiaran dantzariak gorputz-adierazpenez islatzen zuen bitartean.

Maider Zabalegik, Gorka Urra eta Urbil Artolarekin batera, Soinu txikia kanta abestu dute, Edurne Agirrezabala aktoreak publikoaren artean ongizatea banatzen zuen bitartean.

Ondoren, Ane Badiola, Irati Odriozolak eta Jon Martinek hirugarren horrek prestatutako bertso-sorta kantatu dute, Arrosako Zolan, Igor Arruabarrena gitarristarekin laguntzarekin. Euskara eta euskalgintza izan dituzte hizpide.

Azkenik, Iraia Etxebeste eta Ainara Lasak manifestu bat irakurri dute, herriko kulturgintzan martxan dagoen eraldaketari buruzkoa. Agertokia ispilua dela esan dute, eta Oiartzun bera dela antzokia.

Jurdana Otxoaren biolinaren akordeek barruko ekitaldia eta kanpoko antzezlanaren zubi-lanak egin dituzte. Kanpoan, Luix Mitxelenak, Karen Muñozek eta Lohizune Telletxeak umorezko antzerki pieza jokatu dute, eta ondoren Olatz Mitxelenak kultura definitzeko irakurraldia egin du.

Azkenik, lehenago banatu dituzten pegatinetan norberarentzako kultura zer den idaztera gonbidatu dute, eta paretetan itsastera. Kultura, ongizatea eta euskara Oiartzundik zabaltzen ari da.


Euskal presoen auziaren konponbidearen aldeko mobilizazioak egingo ditu Sarek azaroaren 21ean

Larunbatean Donostian euskal preso eta iheslarien etxeratzea eskatzeko egingo duten ekimenean Nafarroako herritarrek parte hartzerik izango ez dutenez, Sare plataformak dei egin du Nafarroako auzo eta herrietan aldarrikapenak zabaltzera, eta azaroaren 21erako antolatuko dituzten mobilizazioetan parte hartzera.

Larunbatean, Sare herritarrak deituta, manifestazioa egitekoa zen Donostian, baina osasun krisiaren bilakaerak bertan behera uztera eraman ondoren, 600 pertsonarekin mosaiko bat osatuko dutela iragarri zuten.

Neurri murriztaile berrien ondorioz, ordea, nafarrek ezin izango dute ekitaldi horretan parte hartu; baina herrialdean zehar mobilizatzen jarraitzeko deia egin du Sare herritarrak, euskal preso eta iheslarien egoera nazioartera zabaldu eta konponbidea eskatzeko. “Garrasi” egiteko, Mikel Mundiñano Sareren Nafarroako bozeramailearen hitzetan: “Euskal Herritik mundura egingo dugun garrasi bat. Konponbide garaia dela ozen esateko, ETAk bere jarduera utzi zuela 10 urte bete direnean eta bere amaieratik 2 urte pasa direnean euskal presoei ezartzen zaien salbuespenezko espetxe politika amaitu behar dela exijitzeko eta euskal preso eta iheslarien etxeratze prozesuan, urratsak beharrezkoak direla aldarrikatzeko”.

Hala, datorren hitzordua azaroaren 21ean kokatu dute: mobilizazio egun naizonala antolatuko dute, herriz herri eta auzoz auzo gauzatuko dutena. Egun horrtan, “korapiloak askatzeko unea dela” aldarrikatuko dute. “endekuzko espetxe politikaren bukaera eskatzeko eta preso eta iheslariak etxeratzeko bidearen parte garela erakusteko. Korapiloak askatzeko garaiak dira, konponbide garaia behar du herri honek; bakea eta elkarbizitza ahalbidetuko dituen preso eta iheslaririk gabeko etorkizuna”.

Azkenik, Sarek ohartarazi du, nafarrak Donostiako protestara mugitzea galarazten duten neurri horiek, urrunketa politikarekin batera, espetxean daudenen eta haien senideen eskubideak urraketa areagotuko dutela. 222 euskal presoetatik, euskal herriko espetxeetan 11 bakarrik daudela gogorarazi du.


Carolina Durante: “Disko bat egiteko asmoarekin elkartu gara estreinakoz, aurreko guztia frenetikoa izan zen”

Taldeko Mario Del Valle "B Aldea"n egon da, 'Cuatro chavales' izeneko diskoa aurkezten.

Carolina Duranteko Mario Del Valle "B Aldea"n izan da, 'Cuatro chavales' izeneko diskoa aurkezten. Euskal Herrian bi kontzertu emango dituztela aprobetxatuta, gurean izan da madrildar laukoteko gitarrajolea.

Pandemia aurreko bapateko arrakastaren ajeak hausnarketarako bidea ireki ziela aitortu du Del Vallek, eta egun "perspektiba eta heldutasun gehiagorekin" lan egiten dutela azaldu.

Hasierako urrats horiei buruz galdetuta, Carolina Duranteko kideak adierazi du lehen diskoko soinuarekin kalitatearekin gelditutako arantza bigarren honekin erabat atera dutela. Lan egiteko modua ere oso bestelakoa izan da disko honetan; izan ere, pandemia aurreko "aro frenetikoa" alde batera utzi eta "disko bat egiteko asmoarekin" elkartu dira estreinakoz.

Euskal Herriko publikoaz galdetuta, zalego sutsua dutela erantzun du elkarrizketatuak. Bada, gurean izan diren guztietan erantzuna "eroa" izan dela gaineratu du.

Bitxikeria gisa, Hego Amerikan zale asko dituzten arren, letretako hainbat erreferentzia madrildar ulertzen ez dituztela kontatu dio Mario Del Vallek Julen Idigorasi.


San Frantzisko eta Arranbideko eskailera mekanikoak itxita egongo dira gaur

Irristadak eta labaintzeak eragozteko lanak egingo dituztela jakinarazi du udalak, ohar baten bidez

Lasarte-Oriako Udalak jakinarazi du San Frantzisko eta Arranbide kaleko eskailera mekanikoak itxita egongo direla bihar, otsailak 19, irristadak eta erorikoak saihesteko tratamendu ez-labaingarria emango dietelako eskailerei. Ohar baten bidez eman du horren berri.

Jakinarazi dutenez aste honetan zehar, herriko beste eskailera mekaniko batzuetan ere egin dituzte tratamendu ez-labaingarri lanak, baina ez da beharrezkoa izan horiek ixtea.

Eskailera mekanikoak eta igogailuak mantentzeko Gipuzkoako Foru Aldundiaren bitartez egindako kontratuaren bidez, Orona enpresa arduratuko da lan horiek egiteaz, eta, guztira 9.822,78 euroko kostua izango dute.

Lasarte-Oriako Udalak barkamena eskatu du lan horiek egin bitartean eskailerak erabilgarri ez egoteak herritarrei sor diezazkiekeen eragozpenengatik.


Ez Dok Hiru akustikoa

Euskal musikaren benetako istorioari errepaso umoretsua egingo diote Tartean Teatroko kideek Ez Dok Hiru akustikoan. Sarrera, 5,50 euro.


Euskal Torneoa eta Arabako Txapelketa

Kuskumendi Mendi Bizikleta Taldeak antolatuta.


Udan, saltoki handiek, hotel eta garraio publikoek ezin izango dute 27 gradu gainditu; neguan, aldiz, 19 gradu

Irailetik aurrera agintariek argi utzi dute energia aurreztea helburu nagusi izango dutela, eta pixkanaka ezagutzen ari gara hori nola lortu nahi duten. Bai udan eta baita neguan ere, tenperaturak mugatu nahi dituzte hainbat eremutan.


Jon Gurrutxaga: "Gauden aldiari abesten dio Desgaraianek"

Desgaraian musika taldeko abeslaria da Jon Gurrutxaga, eta bihar hitzordu garrantzitsua du. Gauden aldian izeneko diskoa aurkeztuko du taldeak Azpeitiko Gaztetxean, 22:00etan hasita. Desgaraianen lehen diskoa da, eta hamar abestiz osatuta dago. Soinu organikoa, pop musika eta esanahi handiko hitzak dira taldearen bereizgarri nagusienak. Gonbidatu bereziek parte hartuko dute biharko estreinaldian, eta tartean izango da Idoia Azurmendi musikaria. Diskoaren aurkezpenaren atarian Jon Gurrutxagarekin elkartu da Maialen Etxaniz kazetaria.

Desgaraian musika taldeak Gauden aldian izeneko diskoa aurkeztuko du bihar, otsailak 24a, Azpeitiko Gaztetxean. Jon Gurrutxaga azpeitiarra da taldeko abeslaria, eta ondoan ditu beste bost kide: Markel De Reparaz, Xabi Agirrezabala, Ekain Alzola, Garikoitz Ortiz de Villalba eta Peru Iparragirre.

Hamar abestiko diskoa ondu dute, eta aurkezpenerako prest daude. Gaztetxeko ateak 21:30ean irekiko direla aurreratu dute, eta sarrera bost euro ordaindu beharko da. Gonbidatu bereziek parte hartuko dute biharko estreineko kontzertuan, eta tartean izango da Idoia Azurmendi musikaria. Harekin batera kaleratu zuten iaz Begi argiz izeneko abestia, eta lehen aldiz elkarrekin abestuko dute jendaurrean. "Euskal musikaren munduan erreferente den eta zer esan handia eman duen musikari bat" ere igoko da Azpeitiko Gaztetxeko oholtzara bihar gauean, Desgaraian taldearen lehen diskoaren estreinekoan.

Aurkezpenaren atarian, Jon Gurrutxagarekin elkartu da Maialen Etxaniz kazetaria orain arteko ibilbideaz, taldearen musikaz eta aurrera begirako asmoez gehiago jakiteko asmoz.


“Udala arduraz jokatzen ari da”

Gaur goizean garbiketa eremuan dagoen gatazkaren inguruko egoeraz mintzatu dira Txomin Sagarzazu alkatea, Juan Mari Altuna Ogasun eta Kontratazio zinegotzia eta Juan Luis Silanes Hezkuntza zinegotzia, udalaren ikuspegia azaltzeko asmoz.

Azken egunetan udalari esku hartze eza leporatu eta erantzukizuna eskatu dio Talaia eskolako familien elkarteak. Horren aurrean “kezkekin” bat egiten dutela adierazi diete Talaia eskolako zuzendaritzari bai eta familien elkarteari ere. Eta “zalantzarik egon ez dadin” udalaren nahia garbiketa zerbitzu egokia eskaintzea dela azaldu dute.

Egoera honetan, Sagarzazuk udalaren izenean, beste behin helarazi du greba eskubidea errespetatzen dutela, baina horrek “ondorio batzuk” ekarri dituela. Zehazki, eskubide hori gauzatzeko “finkatuta dagoen markoaren arabera” beste eskubide batzuekin talka egin duela. Arazoarekin amaitzeko, garbitzaileen ordezkariei eta enpresari, negoziazio prozesuan “sakon dezatela” eskatu diote.

Negoziazio prozesua

Garbitzaileen eta ISS enpresaren negoziazioak aurrera darrai eta udalaren ustez gainera, “bizi-bizirik” dago. Juan Mari Altunak prozesuaren inguruko xehetasunak gogorarazi nahi izan ditu. 2021ean egindako azken konkurtsoan ISS enpresari egokitu zitzaion esleipena. “Sukaldeko lana” egin ondoren, ekainean dokumentu bat landu eta uztaileko udalbatzan onartu zen. Kontratua berriz abenduan sinatu zen. Pleguetan “adostasuna” izatera heldu zirela eta beraz, urtarrilera arte “inongo arazorik egon ez” zela aditzera eman du. Desadostasuna beraz urtarrilean hasi zen, “plegu berriak atera baino lehen negoziatu zezaketen, baina bakoitzak jakingo du zein den bere estrategia”.

Eskakizun berria

Hondarribian bertako garbitzaileen hitzarmena aplikatzen da, ez estatuko hitzarmena edo gipuzkoakoa. Garbitzaileek hitzarmena berritzeko eskaeran, besteren artean, KPI aplikatzeaz gain, hau da, %6,4a, (joan den abenduan zegoen KPIa hartzen dute erreferentzi gisa) %8ko igoera gehitzeko eskatzen dute. Guztira %16,4ko igoera izango litzateke. Zinegotziaren ustez honako igoera ezinezkoa da, “denak ikusten dugu ezinezkoa dela”.

Joan den astean, (hilak 19) ELAk aurkeztutako proposamena baztertu ondoren, ISS enpresak proposamen berri bat egin zuelaren berri eman du Altunak. Datozen bost urteetan soldatan %3,5 finkoaren igoera proposatu dute, udalarekin adostua duten %2az gain. Hasiera batean, proposamenaren inguruan hitz egiteko datorren astean ziren biltzekoak, baina Jaurlaritzaren bitartekaritza zerbitzuak astebete atzeratu du bilera. Urriaren 4an izango da.

Udaletik argi dute baldintzak beti “hobetzen” joan behar direla eta zentzu horretan, “arduraz” jokatzen ari direla, “hitzarmena langileak eta enpresak adostu behar dute eta adosten dutenarekin guk aurrera egingo dugu”.

Joan den asteko bilaren ondoren, ELA sindikatuak, ISS enpresa fede txarrez jokatzen ari zela salatu zuen. Zentzu horretan, udalak argi utzi du ez du inorren fede txarrean sinesten.

Hezkuntza departamentua

Negoziazioek aurrera egin bitartean, eskoletan ematen ari den egoerari irtenbide bat emateko Eusko Jaurlaritzaren hezkuntza departamentuarekin harremanetan egon dira. Osasun publikoak eskolako egoeraren azterketa bat egin zuen, baina udalak esku hartzeko heldulekurik izan ez duela aipatu du Sagarzazuk: “ez dugu heldulekurik izan txosten horrekin nahiko genukeen baldintza onetara ekartzeko”. Hori horrela, enpresa eta garbitzaileak negoziaketan dauden bitartean beste “aterabiderik ez” dagoela ondorioztatu du alkateak.


Eskualdeko bertsolariak sarituta, Lazkao Txiki bertsopaper lehiaketan

Jon Gurrutxaga azpeitiarraren, Aner Peritz zarauztarraren eta Ane Arrizabalaga azkoitiarraren idatzizko lanak sarituak izan dira Lazkao Txiki bertsopaper lehiaketan.

Lazkao Txiki bertsopaper lehiaketako irabazleak, sari banaketan. (Goierriko Hitza) Urola Kostako bertsolari eta bertsozale gazteen lanak fruituak ematen jarraitzen du. Izan ere, Jon Gurrutxaga azpeitiarraren, Aner Peritz zarauztarraren eta Ane Arrizabalaga azkoitiarraren idatzizko lanak sarituak izan dira Lazkao Txiki bertsopaper lehiaketan. Gurrutxagak hirugarren saria eskuratu du helduen mailan, Despedida izeneko lanarekin. Peritz gazteen mailan lehiatu da, eta bigarren gelditu da Biriketan izeneko lanari esker. Arrizabalaga, aldiz, gaztetxoen mailan hirugarren sailkatu da. Ekaitz Goikoetxea beasaindarraren Zakila maite zuena lanak lortu du lehenengo saria helduen mailan. Gazteen mailan garaipena Maddi Aiestaran beasaindarrak lortu du Kale beltza lanarekin. Gaztetxoen mailan, berriz, Oinatz Aramendi zumarragarra izan da irabazlea. Atzo egin zuten sari banaketa Ordiziako Barrena Kultur Etxean, eta bertan izan ziren eskualdeko hiru lagunak sariak jasotzen.


PPko diputatuak oihuka Sanchezen aurka, saioan ez duelako parte hartu: ''Koldarra, koldarra''

Pedro Sanchez jardunean dagoen presidenteak ez du hitza hartu Alberto Nuñez Feijooren inbestidura saioan, PSOEren txanda iritsi denean. Popularren haserrea eragin du horrek, eta altxatu eta oihuka hasi dira: "Koldarra, koldarra". Oscar Puente Valladolideko alkate ohiak hitz egin du PSOEren izenean.


Zilarrezko domina, Oriora

Munduko Aulki Mugikorreko txapeldunordeak dira Ander Zabala eta Imanol Garmendia. Nazioarteko estropada bat ere irabazi du bikoteak txapelketaren bezperan, baita zortzikoak ereZilarrezko dominarekin itzuli dira Ander Zabala eta Imanol Garmendia Munduko Aulki Mugikorreko Txapelketatik. Esloveniako Bled lakuan jokatu dira estropadak, eta Orioko ordezkariz osatutako bi ontzi igandeko finalera sailkatu ziren, larunbatean jokatutako sailkapen estropaden ondoren.

Zabala-Garmendiak eskura izan zuten garaipena pisu arineko bikoan, baina azkenean bigarren postuan helmugaratu ziren, txinatarren atzetik 26 ehunekotara (06:42.05). Bigarren ontziari dagokionez, Jon Carazok bosgarren tokian bukatu zuen Biko Absolutuan, 06:49.01eko denborarekin.Munduko Txapelketaren aurretik, Zabala-Garmendiak nazioarteko estropada bat jokatu zuten, aurreko ostiralean, Bled-en bertan, eta garaipena bereganatu zuten Pisu Arineko Biko kategorian.

Hala ere, honakoa ez da izan Oriok asteburuan jokatu duen nazioarteko estropada bakarra , ezta garaipena lortu duena ere. Zortzikoan ere garaile izan ziren Bordelen.


Steilasek Jaurlaritza salatu du hezkuntza berezian irakasleek duten babes faltagatik

Steilasek langileak babesteko materiala eskatu zion Hezkuntza Sailari, baina gabezia horren aurrean "erantzunik" jaso ez dutenez, auzitara eraman dute Jaurlaritza.

Steilas sindikatuak Hezkuntza Sailaren aurkako salaketa jarri du EAEko Justizia Auzitegi Nagusian, hezkuntza bereziko langileek babes materialik ez dutela iritzita.

Hain zuzen ere, laneko arriskuen babeserako zerbitzuak ezarritako neurriak betetzeko eskatu diote salaketa horren bidez. Horretarako, Auzitegi Nagusiko Lan Arloko Salara jo dute, aipatu sindikatuak jakinarazi duenez.

Steilasek argi utzi du Hezkuntza Sailaren laneko arriskuen babeserako zerbitzuak hezkuntza bereziko langileei zuzendutako neurri zehatz batzuk iragarri zituela iragan ekainean, "COVID-19arekin kutsatzeko arrisku handiagoa dutelako horiek". Alabaina, beharginek ez dute materialik jaso, "ikastetxeek horretarako sekulako ahalegina egin badute ere".

Auzitara jo aurretik, Steilasek azalpenak eskatu zizkion Hezkuntza Sailari, baina gabezia horren aurrean irtenbiderik proposatu ez dutenez, salaketa jarri dute langileen "oinarrizko eskubideak babestu ez dituztelako".


670 bat haur eta nerabe ari dira parte hartzen udal udaleku irekietan

Besteak beste, jolasak, igerilekura irteera, Burdinbidearen Euskal Museora txangoa eta abar egin dituzte Haur Hezkuntzako 2. mailatik Batxilergoko bigarren mailara arteko herritarrek lehen astean. 60 begirale eta koordinatzaile ari dira lanean.

Gaur astebete hasi ziren udal udaleku irekiak, eta harrezkero, hainbat eta hainbat ekintza egiten ari dira 670 haur eta nerabe egunez egun. Besteak beste, jolasak, igerilekura irteera, Burdinbidearen Euskal Museora txangoa eta abar egin dituzte Haur Hezkuntzako 2. mailatik Batxilergoko bigarren mailara arteko herritarrek lagun artean. Gainera, horien bidelagun lanetan ari dira 60 begirale nahiz koordinatzaile, zehazki ekintzak dinamizatzen eta aisialdiko ekintza hezitzaileak sustatzen.


«Itsas espezieen %25 koralen menpe dira»

Amelie Carraut koralezko arrezifeak leheneratzen ari da Maldivetan. Klima aldaketak uraren berotzea dakar, eta horrek kalte egiten dio koralari. Alta, itsaspeko ekosistemaren beharrezko pieza da.


[Galeria] Orotarikoak izan dira Hezkuntza Plazara dinamikak ezagutaraziko ondorioak

Ekitaldia burutu du Hezkuntza Plazara dinamikak gaur arratsaldean San Juan plazan. Irungo hezkuntzak bizi duen egoerarekin kezka partekatu dute bertan bildutako hamarnaka lagunek. Abenduan lehen bilkura egin zutenetik orain arte landutako diangonisaren ondorioak ezagutaraztea izan da ekitaldiaren helburua.

Eneko Sanchezek eta Aitziber Ubegunek aurkeztu dute hitzordua. “Abenduaren 19an egin genuen moduan, hemen gaude berriz ere. Lehen aldiz Irungo hezkuntza komunitateak duen indarra eta beharra erakutsi genuen, eta ordutik, komunitatea saretzeko lanean jarraitu dugu”, adierazi du Sanchezek. Ubegunek, bere aldetik, “haurren egoera, familiena, langileena, ikasleena eta irakasleena kontuan hartuta” aurrera eraman dutela diagnostikoa erantsi du.

Joseba Ibarguren irakasleak hartu du hitza ondoren. “Gure egoera zehatzago ezagutzea eta gure behar eta aldarrikapenak modu argi batean zerrendatzea” izan dela azterlanaren xedea esan du irakasleak, baita ia mila lagunek parte hartu dutela azaldu ere.

Agerian geratutako ahuleziak eta beharrak

Ainara Lopez amak, Oihan Susperregi Pio Baroja institutuko ikasleak eta Naroa Metaberri jangelako langileak euren inpresioak azaldu dituzte banan-banan. Lehenaren arabera, ondorio nagusietako bat “ardura gehiegi jarri dela familiengan eta langileengan” izan da. Era berean, administrazioaren “planifikazio ezak” eta “ezjakintasunak” 2020-2021 ikasturte hasieratik “ezinegona” eta “bakardadea” eragin diela deitoratu du.

Horrez gain, hartutako neurriei “desegoki” iritzi die Lopezek, ez baitira ikastetxe bakoitzari egokitu, ezta ikasleen “osasun fisiko eta emozionalari” ere. Ildo horretan, “ikasleen eta familien eskubideak bermatzen duen kontziliazio eredua” aldarrikatu du gurasoak, “kontziliazio hori ahalbidetzen duten zerbitzuak egokituz”.

Oihan Susperregi Pio Baroja institutuko ikaslearen txanda iritsi da ondoren. Baliabideak, administrazioa eta irakasle zein ikastetxeei gaineko ondorioak azaldu ditu gazteak. “Baliabideei dagokienez, urtean zehar ez dugula bitarteko nahikorik izan ondorioztatzen dugu”, hasi da Susperregi. Administrazioaren kasuan, ikastetxeak ez direla “tokian tokiko errealitatera egokitu” eta gainera, “udalak hartutako neurriak eskasak eta aurreikuspenik gabekoak” izan direla adierazi du. Areago, “kasu askotan, guraso elkarteen presioari esker bideratu dira”.

Hala, azpiegituren “berrantolaketa” eta “espazio berriak sortzeko berebiziko premia” nabarmendu du, “udal instalazioak hezkuntzaren eskura jarriz, esaterako”. Azkenik, irakasle eta ikastetxeen esparruan, baliabide erabileraren inguruan hausnartu beharra dagoela uste du, baita iraksleen prestakuntza eguneratzeaz ere, “informazioaren eta komunikazioaren teknologiak (IKT) eta teknologia berriei dagokienez behinik behin”.

Naroa Mentaberri jangelako langileak azaldu ditu txostenean bildutako azken inpresioak. Ikasle guztien inklusioa “ezinbestekoa” jo du langileak, baita “eskolaren txertaketa auzoa eta naturarekin” ere. Mentaberrik, ratioen jaitsiera eta kontratazioen areagotze eta egonkortzea aldarrikatu ditu, familien eta ikastetxeen arteko komunikazioa areagotzea, eta euskararen erabilera sustatzea bezala.

Ubegunek eta Sanchezek diagnostikoaren entrega sinbolikoa egin diote udal agintarie txostena udaletxeko atarian utziz. Datorren ikasturtera begira, kezka adierazi dute, eta lanean jarraituko dutela erantsi: “Gure lana hasi besterik ez da egin”.

Ondokoa da ekitaldian bildutako argazki sorta.


Kabalkada berreskuratu eta biziarazteko asmoz

Aiherran 2019an egin zuten kabalkada eskainiko dute Torresoroan zapatuan. Tartean, Oinarin taldekoen emanaldia izango da ikusgai. Sarrera doakoa da, baina aurrez egin behar da erreserba, labur.eus/sarrerakantzuola atarian nahiz liburutegira joanda.

Antzuola eta Aiherra herrien arteko senidetzeak ez dauka lortu ezin dezakeen erronkarik. Bi herriek oraindik gogoan dute 2019an elkarrekin egin zuten kabalkada. 140 kilometrok banatzen dituzten arren Antzuola eta Aiherra, koordinazioari esker posible izan zen kabalkada antolatzea. Mikel Bargiela Kultura zinegotziak gogoan du bizitakoa. "Dantza, kantua, antzerkia eta hizkuntza batzen dituen ikuskizuna oso gustura ikusi genuen, giro ederra lagun".

Izan ere, ez da erraza horrelako emanaldi baterako koordinazioa aurrera eramatea. Oinarin taldea izan zen Antzuolaren ordezkarietako bat. "Esperientzia polita izan zen; beste herri batzuetara joan izan gara dantza egitera, baina hau desberdina izan da. Halako ikuskizun bat egiteko aihertarrak gurekin kontatu izanak asko poztu gaitu. Pandemia hau amaitzean espero dugu berriz jarraitzea gure dantza entseguekin eta aurrez geneuzkan planekin", adierazi du Oinarinek. "Belaunaldi berriek jarraipena ematea ere bada gure asmoa, eta Oinarinekin batera Aitzol Iturbek bertsoak ekaini zituen saioan", gaineratu du Mikel Bargielak.

Euskarari lehentasuna

Adin tarte zabaleko 200 herritarrek baino gehiagok parte hartu zuten kabalkadan; batzuk euskaldun zaharrak ziren; beste batzuk, ordea, euskarara gerturatzen hasi berriak. Garbi izan dute aihertarrek, ordea, esperientzia hau euskara hutsean bizi nahi izan dutela.Aiherrako jai batzordeak eta Belzuntze elkarteak ekitaldiak antolatzen jardun izan duten arren, ez zuten kabalkada sekula antolatu. Erronka handia izan zela herriarentzat aitortu zuen orduan dantza zuzendari Letizia Lartiguenek. Antzerkia Xamu Biscay eta Manex Fuchsek gidatu zuten. Modu horretan, 2019ko irailean kabalkadaren giroa berreskuratu eta biziarazi zuten bi herrien elkarlanak.

Senidetzea, indarrean

Orain dela 37 urte ereindako haziak eman ditu fruituak, eta, kabalkadari esker, bi herrien arteko senidetzea indartu egin da. Pandemiak ospakizunetarako bide ematen ez duen arren, gaur-gaurkoz, Udalak harreman horri eutsi eta ekimen berriak sustatzeko asmoa duela dio.Hala, bihar, zapatua, antzuolarrek kabalkada ikusteko au-kera izango dute, Torresoroa aretoan, arratsaldeko seietan hasita. Sarrerak aurrez erreserbatu behar dira, online edo liburutegira joanda.


Rosa Domingo: "Egunotan 5.300 dosi jarriko ditugu, denera"

Martitzenean COVID-19a eta txertaketa kanpaina izan zituen berbagai Debagoieneko ESIko txertaketa arduradun Rosa Domingok, eta azaldu zuen "gelditu barik" ari direla lanean. Udarako 50 urtetik gorakoek txertoa jarrita izatea "posible" dela uste du.

Arrasateko Nagusien Kontseiluak antolatuta, koronabirusari aurre egiteko neurriak eta txertoak izan zituzten hizpide martitzenean Kulturaten eskainitako hitzaldian. Debagoieneko ESIko erizain Joserra Bardeci eta txertaketa arduradun Rosa Domingo aritu ziren berbetan.

COVID-19aren jatorriaren, sintomen eta prebentzio neurrien gaineko xehetasunak eman zituzten, lehenengo eta behin, eta gero, txertoen nondik norakoak azaldu zituzten bi erizainek. Rosa Domingoren esanetan, baliteke AstraZeneca txertoari buruz esandakoak direla zenbaitek txertoa jartzeko beldurra izatearen eragile, baina "seguruak" direla dio, eta horrek dakartzan onurak kalteak baino gehiago direla: "Informazio fluxu handia dago, eta, norbanako bakoitza ezberdina den heinean, denetarik dago; normala da batzuk beldur izatea".

Udarako, aurrerapausoak

Txertatze kanpainarekin lotuta, Iñigo Urkullu lehendakariak adierazi du txerto nahikoa izanez gero asmoa dela uda aurretik 50 urtetik gorako herritarrek txertoa hartuta izatea, eta Rosa Domingok esan zuen egun duten erritmoarekin helburu hori betetzea "posible" ikusten duela.

Asteon, 5.300 dosi

Adierazi zuen egunotan gelditu gabe dabiltzala txertoak jartzen, eta, hain zuzen, egun hauetan, denera, 5.300 txerto jarriko dituztela: "Zapatuan eta domekan txertaketa masiboa egin genuen Debagoieneko Ospitalean; bi egunetan 2.300 txerto jarri genituen. Astean zehar beste 3.000 txerto jarriko ditugu, gainera". Gaineratu du "gelditu barik" ari direla lanean.

Edozelan ere, Domingok gogora ekarri gura izan zuen txertoa ez dela egungo egoeraren amaiera, eta, ondorioz, hori hartuta dutenek ere prebentzio neurriak "errespetatu" behar dituztela oraindik ere. Ildo horretatik, Bardecik gogora ekarri zituen prebentzio neurriak, eta, batez ere, leku itxietan jende askorekin ez elkartzeko gomendioa helarazi zien entzuleei: "Koronabirusaren aurka babestuta egoteko beharrezkoa da herritarren kopuru handienak txertoa jarrita izatea".


Espainiako Gobernuak errefusatu egin du Usansolo Galdakaotik bereiztea

Lurralde Politikako Ministerioak ukatu egin du Bizkaiko 113. udalerria toki-erakundeen erregistroan inskribatzea, ez baita 5.000 biztanlera iristen.

Usansolo Galdakaotik (Bizkaia) bereiztea errefusatu du Espainiako Gobernuak. Lurralde Politikako Ministerioak ukatu egin du Bizkaiko 113. udalerria toki-erakundeen erregistroan inskribatzea, ez baita 5.000 biztanlera iristen.

Bizkaiko Foru Aldundiak, Usansoloko Batzorde Kudeatzaileak eta Galdakaoko Udalak baieztatu dute toki entitateetako erregistroak -Espainiako Gobernuaren mendekoak- uko egin diola Usansolo erregistroan udalerri gisa inskribatzeari, ez duelako 5.000 biztanleko baldintza betetzen, Estatuko Legearen arabera (foru arauaren arabera, 2.500 bizilagun dira Usansolon).

Hiru erakundeek aztertuko dute zer bide erabiliko duten orain: administrazio-errekurtsoa edo helegitea judiziala. Judizialak luzeago joko luke. Edozein kasuta, bi hilabeteko epea dute errekurtsoa aurkezteko.


Astolako igerilekuen aforoa momentuan ezagutzeko tresna jarri dute martxan

Uneko aforoa ezagutzeko aplikazio informatiko bat instalatu du Abadiñoko Udalak. "Erabiltzaileek instalazioetara bisita planifikatzeko eta itxaronaldiak sahiesteko aukera edukitzea" da instalazio hori egitearen helburua. Tresna https://labur.eus/DaJzA

gunean dago erabilgarri.

Kontagailuarekin, Abadiñoko Udalak udal igerilekuko erabiltaileen eskariei erantzun gura izan die. Egun, osasun larrialdi egoeragatik %60ra dago mugatua aforoa, beraz, 300 lagunek soilik erabili ditzakete kanpoko instalazioak une berean.


Euskal preso eta iheslariak etxera elkarretaratzea

Altsasu. Euskal preso eta iheslariak etxera elkarretaratzea. 20:00etan, plazan.


Apirilaren 3ra atzeratu dute gaur Zestoan ematekoak ziren 'Kolore guztietako basoak' hitzaldia

Urtzi Goiti EHUko irakasleak eta Kolore Guztietako Basoak plataformako kideak eskaini behar zuen hitzaldia gaur, osteguna, Portale kultur elkartean. Osasun arazoak tarteko atzeratu dute hitzaldia apirilaren 3ra.

Kolore Guztietako Basoak (KGB) prataformaren inguruko hitzaldia zuten prestatuta gaurko Portale kultur elkarteak eta Katamarru natur taldeak, baina hitzaldiaren data atzeratu dute. Hain zuzen, apirilaren 3an eskainiko dute gaurko prestatuta zuten hitzaldia. Urtzi Goiti EHUko irakaslea eta KGBeko kidea zen gaur arratsaldean Portalen hitzaldia eskaintzekoa, baina gaixorik dagoela eta astebete atzeratu dute solasaldia.

Horrenbestez, apirilaren 3an eskainiko dute Kolore guztietako basoak hitzaldia Portale kultur elkartean, 19:00etan hasita. Kolore Guztietako Basoak plataformak baso kudeaketa hobetzeko proposamenak lantzen ditu.


Aitor Albizua arrigorriagarrak EiTBko ‘Nos Echamos a la Calle’ programa aurkeztuko du

Arrigorriagako Aitor Albizua kazetariak (Arrigorriaga, 1992) EiTBko ‘Nos Echamos a la Calle’ programa aurkeztuko du ikasturte berriari hasiera emanez. Castinga egin eta gainditu ostean, arrigorriagarrak proba batzuk egin ditu kamera aurrean eta Madrilen 11 urtez bizi ostean Donostiako Miramonera joango da proiektu berri honi ekitera: “Oso proiektu berezia izango da niretzat, urte asko pasa ditudalako Madrilen eta Arrigorriagatik gertuago egongo naiz iraila erditik aurrera”, azaldu du kazetariak.

“Betidanik irratian egin dut lan eta kamera aurrean jarri eta bizpa hiru orduko programa bat aurkeztea sekulako erronka da niretzat”. Albizuak azaldu du bera zein lantaldea urduri daudela, eta proiektu berri honek ilusio handia egiten diela.

Herria, zuzeneko protagonista

Saioaren emisioa irailaren 13an hasiko da 17:30etatik aurrera eta betidaniko magazinen formatutik ihes egingo duela aurreratu du Aitorrek: “Programa berezia izango da, Euskal Herritarrek ahotsa izango dutelako bertan: herritarren istorioak eta iritziak ikusi eta entzungo ditugu; ez da gaurkotasunaren inguruko programa hutsa izango, betiko pertsonen terturliarik egongo ez delako. Egotekotan biztanle anonimoei egindako elkarrizketak lirateke”.

Astean zehar Euskal Herrian gertatzen diren istorioak kontatuko dituzte bertan, saio bakoitza lurraldeko herri batean hasiz. Ekologismoa edo aldaketa klimatikoa bertan landuko diren gaiak izango dira, besteak beste. “Plato kanpoan denbora gehiago emango dugu barruan baino eta ikusleak ez dira elkarrizketaren kanpo sentituko; elkarrizketatu anonimoak ‘tertulia’ horren protagonistak izango dira, genero eta adin ezberdinetakoak”.

Aitor Albizua // Utzitakoa

Formatu aldaketa honek irratiarekin zerikusirik ez duela azaldu dio Aitorrek Geuriari: “Bakeroekin, kamiseta batekin eta zapatilla batzuekin heltzen nintzen irratira egunero. Bakoitzak bere gidoi propioa idazten du irratian eta horrez gainera produkzio lanak egiten ditu kazetariak: gonbidatuei taxia eskatu, musika deskargatu… zuzenekoetan gidoia, teknikaria eta produktorea daude irratian, lantalde txikia izan ohi da normalean”.

Castingeko eta kamera aurreko probak egin ostean, Aitor telebistak duen lan talde handiaz ohartu zen: “Makilladoreak, ileapaindegikoak, argiztapeneko eta soinu-teknikariak, kamerak, regidorea, produktorea… kazetari lana askoz zehatzagoa da, kamerari begira eta gidoia jarraituz zein inprobisatuz irribarreak botaz”, aitortu du kazetariak. “Irratian baino elementu askoz gehiago daude kontrolatzeko telebistan”.

Aitor Albizua // Utzitakoa

Irratian eta orain telebistan, Albizuak kazetarientzat formatu aldaketa hori “gomendagarria dela” aitortu du, horrek azken batean kurrikuluma zabaltzen duelako: “Kazetaritzaren errealitatea benetan kaxkarra da: era honetako proiektuetan lan egiteko aukera oso gutxi daude, eta bat agertzen denean, shockean geratzen bagara ere horri heldu behar diogu. Prekarizazio handiko sektorea dugu informazioarena”.

Donostiako Miramonen lan egiten hasiko den arren, kazetariak ez du irratia behin betirako utzi; barikuetan Cadena Sereko ‘Hoy Por Hoy’ saioko atal txiki batean behar egiten jarraituko du.


[EMAKUME SORTZAILEAK PLAZARA] Mursego, Ainara Legardon eta "H" Idoia Fernandez

Garaion Sorginguneak antolatu duen Emakume sortzaileak plazara! ekimenaren barruan, kontzertua izango da.


Santueneko Gure Elkartearen taberna, esleipen prozesuan

Santueneko Gure Elkartearen tabernak eskaintzen duen zerbitzua esleitzeko prozesua abiarazi du Usurbilgo Udalak.

Astelehen honetan hasi eta uztailaren 23ra arteko epea egongo da eskaintzeko aurkezteko. Eskabideak telematikoki bideratu beharko dira, usurbil.eus atariko "Kontratatzailearen Profila" atalean. "Interesa dutenek, beraz, beharrezkoa izango dute B@KQ txartela edo identifikazio digitalerako beste sistemaren bat edukitzea edo ateratzea. Edozein zalantza izanez gero, udaletxean galde dezakete edo 945 016 298 telefonora deitu", ohartarazi du Usurbilgo Udalak.

Esleipen prozesua martxan dagoen artean taberna itxita izango dela berri eman dute udaletxetik. "Barruko aldea hustu eta garbiketa sakon bat egiteko aprobetxatuko du udalak", iragarri dute.

Taberna bere horretan asteotan itxita egongo den arren, "jubilatuen egunerokoan duen garrantzia tarteko, egunero zenbait orduz irekitzeko aukera eskaini die udalak. Hala, eurak arduratuko dira egunero zenbait orduz irekitzeaz, 17:00etatik 20:00etara. Udalak mahaiak, aulkiak eta behin-behineko kafe makina bat utziko dizkie".

Santueneko Gure Elkarteko tabernako zerbitzua esleitzeko prozesua aurreikusi baino hilabete batzuk beranduago abiarazi dute. "Iaz amaitu zen esleipena, baina Covid19-a tarteko, eta tabernaren funtzio soziala aintzat hartuta, kontratua zenbait hilabetez luzatzea erabaki zuten, behin-behinean. Kontratua ekainaren 30ean amaitu zen, ordea, eta esleipen prozesua abiatu du udala: uztailaren 23ra arte izango da eskaerak aurkezteko epea".


Mari, Meri eta Lari

Umeentzako ikuskizuna, sexu aniztasuna lantzen duena.


Durangaldeko emakumeak bularreko minbiziaren baheketarako Gernikara bideratzea "aldaketa puntuala eta aldi baterakoa" da Osakidetzaren arabera

Azken astean hainbat herritar eta alderdi politikok Osakidetzak Durangaldeko emakumeak Gernikako ospitalera bideratzearen aurkako adierazpenak egin dituzte. Osakidetzaren arabera, bideratze horiek "aldaketa puntualak eta aldi baterakoak dira", eta Itxarote-denbora gutxitzeko helburua dute.

Osakidetzak bularreko minbizia bahetzeko programak "ezinbestekoak eta lehentasunezkoak" direla adierazi du ohar batean. "Beharrezko neurriak hartu dira emakumeen xede-taldeak hitzordua garaiz izateko eta behar bezala emateko, helburua haien osasuna zaintzea izanik".


Emoji: la pelicula

Whatsapp aplikazioaren bidez horren ezagun egin diren Emojiei eskainitako filma aste honetan estreinatuko dute. Anthony Leondis eta Eric Siegelek osatutako gidoiaren arabera, Emojiak Textopolis izeneko lurraldean bizi dira, mugikorren erabiltzaileek haiek noiz aukeratuko zain. Emoji guztiek aurpegiera bakarra duten arren, Genek ez du filtrorik, eta aurpegiera ezberdinak har ditzake, baina ez du sekula asmatzen. Hala, gainerakoak bezalakoa izan nahiko du, eta Bostekoa eta Jailbreak lagunekin batera abentura zirraragarri bat biziko du. AEBetan orain bi aste estreinatu zuten filma, eta ez zuen harrera onik izan.

Igandean, 16:30ean.


Durangaldeko Konorte taldeak diskoa kaleratu du

Durangoko eta Zornotzako bost kidek osatzen dute Konorte taldea, eta hardcore eta metal doinuak jorratzen dituzte nagusiki. Gaur kaleratu dute beraien lehen lana.

Konorte deitzen da taldearen lehen lana, eta hamar abestik osatzen dute; horietako batean kartzelan dagoen Pablo Hasel rap abeslariak parte hartu du. Grabaketa Silent Town Records egin dute.

Diskoa plataforma digital desberdinetan dago entzungai. Horrez gainera, hamar euroren truke formatu fisikoan eros daiteke Durangoko Amalur eta Txalaparta tabernetan.


Xaboi ponpak

Haurrentzako ikuskizuna. Kultudaberria programaren barruan.


Azeria bidegorrian

Hilzorian zegoen azeria aurkitu zuten paseoan zebiltzan hainbat herritarrek, Osintxurako bidean. Larri omen zegoen eta, animaliaren egoera ikusita, akabatzea erabaki zuten.

Barruan argibideak basa animalia aurkitutakoan zuzen jokatzeko.

Herenegun, azeri bat aurkitu zuten bidegorrian, Carmelo Mendizabal pasata eta Zuloaga presa parean, bide baztarrean botata.

Gerturatutako herritarren esanetan hilzorian zegoen, «dardarka, intzirika eta haragi-euliz estalita». Ez omen zuen begi bistako zauririk, baina animaliaren egoera lazgarria ikusita «haren sufrimenduarekin amaitu nahian» akabatzea erabaki zuten, inguruko harritzar bat hartuta.

Bart pasatu zen Ertzaintza gorpuzkia batzera.

Azeria aurkitu zuten puntua, Osintxurako bidegorrian.

Zer egin halako kasuetan

Hildako edo zauritutako txakurrez eta katuez txakurtegiak arduratzen dira; bestelako edozein animalia basatiren ardura tokiko basozain, erakunde edo poliziarena da.

Bidegorriko azeriarena bezalako kasu batekin topo eginez gero, Udaltzaingotik gomendatzen dute beraiei, ertzainei edo zuzenean 112 telefonora deitzea —azken hauek «edozein larrialdiri erantzuna emateko daudelako», eta kasu honetan, abisua bideratuko lukete erakunde egokienari—. Hauetxek ailegatu bitartean, garrantzizkoa da animalia bere horretan lagatzea, jaten ez ematea eta segurtasun-tartea mantentzea.

Animalia azkenetan eta sufritzen egon arren, ez da "errukiz" akabatu behar. Basozainen lana izango da animaliaren egoeraren zergatia aztertzea: «Izurrite batek eraginda edo pozoitze baten ondorioz izan daiteke, adibidez, eta hori ikertu beharra dago; ez bakarrik animaliaren osasunari begira, baizik eta ekosistema bere osotasunean babestu nahi bada».


Intzaren bikoteak Udaberri zein Trinketeko txapelketetan lehian izan dira

Intza Pilota Elkartearen bikoteek hilaren 5ean eta 6an hitzordu bikoitza izan zuten. Udaberri Txapelketaz gain, Trinketeko lehia hasi dute jubenil eta kadete mailako pilotariek. Batean eta bestean zorte ezberdina izan zuten herriko kirol elkarteko kideek

Haritza Diaz de Gereñu eta Peru Urdanpilletak osatutako jubenil mailako bikoteak aurpegia eta gurutzea bizi izan zituen.

Udaberriko txapelketan 22- 12 Aretxabaleta 1 gainditu zuen Lasarte-Oriako bikoteak Michelin kirol guneko pilotalekuan jokatutako norgehiagokan.

Intzako kideek partida gogorra aurreikusten bazuten ere – euren antzera, ordura arte aurkariak ez zuen partidarik galdu –, etxeko bikotearen lanak partida erraz irabaztea ekarri zuen.

Intzako prestatzaile Jose Felix Solanok azaldutakoaren arabera, etxeko bikoteak partida ona egin zuen: "Diaz de Gereñuk ongi ibili zen lehen koadroetan eta tanto politak egin zituen txokoan eta zabaleran, baita boleaz ere. Urdanpilleta ere sendo egon zen atzean, aurkaria ongi menperatu zuen eta akats gutxi egin zituen".

Aipatu legez, Intzako kideek ez dute lehiaketa honetan partidarik galdu eta hurrengo faserako sailkapena eskura dute.

Egoera aldeko du Intzako bikoteak gainera. Hilaren 12an eta 13an hitzordu bikoitza jokatzea aurreikusten zuten – jardunaldiko neurketa eta atzeratutako partida bat–. Alabaina Hernaniko kide baten lesioa medio, ez du jardunaldiko neurketarik jokatuko eta puntuak lortuko ditu aurkaria lehiara ez agertzeagatik. Ondorioz, Aretxabaleta 2 bakarrik izango dute aurkari hilaren 13an.

Kadeteek, berriz, ez zuten txapelketa horretako partidarik jokatu. Azken orduan, Tolosako pilotari batek positibo eman eta neurketa atzeratu zen.

Trinketean kale

Hilaren 5ean, berriz, Irurako Ametsa trinketean eman zion hasiera Intzak Trinketeko txapelketari.

Nahiz eta Intzako jubenil bikoteak partida ona egin, Villabonako Behar Zana bikotea nagusi izan zen (40-23). "Partida borrokatu zuten, baina ezin izan zuten trinketean jokatzera ohituta dagoen Behar Zanaren bikotearen aurka ezer egin, azaldu du Solanok".

Kadeteek ere ez zuten zorte hoberik izan. Beñat Olazabalek eta Jokin Lizasok Hernaniren aurka neurtu zituzten indarrak trinketean. Hernaniarrak fin ibili ziren eta Intzako bikoteak ez zituen aukerak ongi baliatu tantoak egiteko. Ondorioz, 8-40 izan zen partidaren azken emaitza.


Kontu Ganberaren arabera, «gehiegizkoa eta kezkagarria» da langile publikoen behin-behinekotasuna

Bi langiletik batek 50 urte baino gehiago ditu. COVID-19aren krisiaren eraginez Nafarroako aurrekontuetako adierazle gehienek okerrera egin dutela nabarmendu du bere txostenean.

Nafarroako Kontu Ganberaren arabera, 2020. urtearen amaieran 32.000 langile publiko zeuden lurraldean, eta horietatik 17.000 aldi baterakoak ziren. Langileen behin-behinekotasuna, beraz, %54 da. Erakundeak «gehiegizkotzat eta kezkagarritzat» jotzen du ehuneko hori. Azpimarratu du Nafarroako Osasun Zerbitzuan hamar puntu handiagoa dela, eta horretan eragin zuzena izan dutela COVID-19ari aurre egiteko eginiko kontratazioek. Administrazio publikoko lantaldearen zahartzea ere nabarmendu du, azken urteetan areagotu egin baita. Izan ere, joan den urtearen amaieran, langile publikoen % 53k 50 urte baino gehiago zituen.

Sindikatuek denbora daramate administrazio publikoetako behin-behinekotasun tasa handiaz ohartarazten, mobilizazio ugari egin dituzte azken aldian, eta Espainiako Gobernua hori zuzentzeko lege egitasmo bat tramitatzen ari da Kongresuan (Iceta legea); besteak beste, oposizio arrunta gainditu gabe funtzionario izateko atea ireki du, administrazioan behin-behinean urteak daramatzatenen egoera egonkortzeko.

Zorraren hazkundea

Behin-behinekotasunari buruzko datuez gain, beste batzuk jasotzen ditu Kontu Ganberak Nafarroako 2020ko kontuei buruz eginiko txostenak. Azterketak zerga sarreren jaitsiera eta gastuen igoera islatzen du. Kontu Ganberak azpimarratu duenez, «adierazle ia guztiek okerrera egin dute». Nabarmendu du 2016az geroztik foru administrazioaren kontuek bilakaera ona izan duela, aurrekontu emaitza positiboekin eta zorraren jaitsierarekin, baina martxa on hori iaz eten zela pandemiaren ondorioz.

Txostenaren arabera, lurraldeko erakunde publikoek 4.600 milioi gastatu zituzten, eta 4.700 milioi bildu. Aurreko ekitaldiarekin alderatuta, gastuak %4 gehitu ziren (191 milioi) eta sarrerak %7 (315 milioi). Diru sarreren handitzea batez ere zorpetzearen ondorioz izan da. Txostenak dio zerga bilketa %7 jaitsi murriztu zela pandemiaren ondorioz. Zorrari dagokionez, adierazi du azken urteetan murrizten ari zela, baina iaz 350 milioi eurotan handitu zela (3.310 milioi guztira).

Gastuaren banaketari dagokionez, %27 Osasunera bideratu da (1.200 milioi), %17 Hezkuntzara (770 milioi), eta %12 Nafarroak Espainiako Estatuari Hitzarmen Ekonomikoaren bidez egiten dion ekarpenera (550 milioi). Joan den urtean, COVID-19aren pandemiaren ondorioz, Osasunean 100 milioi baino gehiago handitu zen gastua, Hezkuntzan 60 milioi inguru gehitu zen eta Gizarte Zerbitzuetan 40 milioi gehiago gastatu ziren.

Txostenak hamasei enpresa publikoei buruzko informazioa ere ematen du. Haren kontuek «nabarmen egin zuten okerrera» iaz krisiaren ondorioz, zazpi milioiko emaitza positibotik zortzi milioi negatibora pasatuz. Enpresa horien negozioaren %36 foru administrazioarena da. Iaz, enpresa horien zorra %11 murriztu zen (58 milioi).


'Biba zuek' saioan izan da Telmo Irureta

Euskal Telebistako Biba zuek saioan izan da aste honetan Telmo Irureta aktore zumaiarra. Bere bizitzako esperientziak kontatu zituen saio honetan. Atzo arratsaldean, berriz, Donostiako Koldo Mitxelena kulturgunean izan zen bere azken filmari buruz hizketan.

Bere bizitzako esperientziak hizpide izan ditu Telmo Iruretak aste honetan Euskal Telebistako Biba zuek saioan. Garun paralisia du Iruretak, eta Iñigo Antsorregirekin batera hizketan aritu zen saio honetan.

Hemen ikus daiteke elkarrizketa:

Atzo arratsaldean, berriz, Donostiako Koldo Mitxelena kulturgunean egin zen ekitaldi batean parte hartu zuen aktore zumaiarrak. Zinemagileekin elkarrizketak izeneko zikloan parte hartu zuten La consagracion de la primavera filmeko zuzendariak, Fernando Francok, eta bi aktore protagonistek, Valeria Sorollak eta Telmo Iruretak. Film honetan egindako lanagatik Goya saria irabazteko hautagaia da zumaiarra.

Telmo Irureta, Fernando Franco eta Valeria Sorolla, atzo Koldo Mitxelenan. (Donostia Zinemaldia)


Apur bat jaitsi dira EAEn positibo berriak eta egoera kritikoan dauden gaixoak

Kutsatze guztietatik 182 Araban atzeman dituzte, 466 Bizkaian eta 220 Gipuzkoan. R0 indizeak igoera txiki bat izan du, baita gela arruntetan ospitaleratutako pertsonen kopurua ere. Bien bitartean, intzidentzia metatuak behera egiten jarraitzen du.

891 positibo berri atzeman dituzte Euskal Autonomia Erkidegoan azken orduetan, aurreko egunean baino 36 gutxiago, eta egoera kritikoan dauden pazienteen kopuruak ere behera egin du (62). 100.000 biztanleko 14 eguneko intzidentzia-tasa metatuak ere beheranzko joerari eusten dio eta 584koa da.

Osasun Sailak jakitera eman duen azken buletinaren arabera, 7.369 test diagnostiko egin dituzte ostegunean eta positiboen tasa lau hamarren jaitsi da, % 12,1era arte.

RO indizeak (kasu positibo bakoitzak zenbat pertsona kutsatzen dituen neurtzen du) apur bat gora egin du eta 0,89an dago.

Ospitaleetan 47 pertsona ospitaleratu dituzte ostegun honetan, eta zainketa intentsiboetako unitateetan aurreko egunean baino bi gaixo gutxiago daude, 62 hain zuzen ere. Hala ere, ostegun honetan 281 pertsona zeuden ospitalean covid-19aren ondorioz, aurreko egunean baino 12 gehiago.

Kutsatze guztietatik 182 Araban atzeman dituzte, eta datuek okerrera egiten jarraitzen dute bertan: egun bat lehenago baino zazpi positibo gehiago atzemateaz gain, 14 eguneko intzidentzia metatua 15 puntu igo da, 537 kasuraino, eta R0a nabarmen igo da, 1etik 1,11ra.

Bizkaian (466) eta Gipuzkoan (220), berriz, behera egin dute positiboek, eta 14 eguneko intzidentzia metatuak hobera egin du; 100.000 biztanleko 618 kasu Bizkaian eta 499 Gipuzkoan. R0 indizeak bere horretan jarraitzen du Bizkaian (0,88) eta behera egin du Gipuzkoan (0,82).

Herriz herriko intzidentziak, berriz, okerrera egin du. Pasaiak, Agurainek eta Lasarte-Oriak atzerapausoa eman dute. Bestalde, Zalla eremu horira pasatu da, datu epidemiologikoak hobetzen jarraitu ostean.

Txertaketa

EAEn 1.444.407 lagunek jaso dute dagoeneko txertoaren jarraibide osoa, hamabi urtetik gorako biztanleriaren % 73a, hain zuzen, eta % 80,6k gutxienez dosi bat jaso du. Gainera, 16 eta 19 urte bitarteko pertsonen % 48,2k dagoeneko gutxienez covid-19 txertoaren dosi bat jaso dute.

Kontuan izan osasun agintariek koronabirusaren aurrean eman dituzten aholkuak. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu covid-19a ez hedatzeko modurik eraginkorrena musukoa erabiltzea, espazioak aireztatzea, segurtasun-distantzia gordetzea eta eskuak sarri garbitzea dela.


[Galeria] Txiki eta gazteenen Korrika Jaia egin dute egunean zehar

Korrika ordu batzuk barru iritsiko da Hondarribira, eta giroa berotzeko Korrika Jaia antolatu dute udalak eta Blagan euskara elkarteak.

Goizean Santa Maria Madalena arte tailerraren eskutik Hitzekin lema idatzita zuen telazko poltsak margotzen aritu dira haurrak Arrantzale auzoan.

Arratsaldean, Gazte ginkana konkis egin dute toki berean eta hiru taldetan banatutako lehia Rawr taldeak irabazi du. Sokatira, atsotitzak eta Hondarribiko euskara izan dira jokoaren parte. Beste jokoetan bezalaxe, gazteenek herriko euskaran trebe dabiltzala erakutsi dute gaurkoan.

Kasino Zaharrean karpa bat jarrita dago eta 19:00etan Marmoka musika taldeak kontzertua hasi du. Ondoren afaria egingo dute bertan ere, eta azkenik Skubi igoko da oholtzara. Korrika berandu ez badabil, 01:30ean sartuko da hirian eta Hondarribiko EAJ-k jasoko du lekukoa.


"Herri kirolen alde lan handia egiten dute sakandar askok, borondate hutsez"

Sakanan herri kirolak sustatzeko egiten den lana jasotzen duen bideoa egin dute Amaia Erdoziak eta Oscar Corrozak Sakanako Mankomunitaterako. Aurreko astelehenean aurkeztu zuten eta Amaia Erdoziak, Amaia Gerrikagoitiak (kirol teknikaria), Juanito Erdoziak (Sakanako Aizkora Eskola), Mikel Lasartek (Sakanako Harri Jasotze Eskola), Nerea Lizarragak (Arbizuko Sokatira Eskola) eta Jexus Senarrek (herri kirolak) bideoa ikusi eta herri kirolei buruz solastu ziren


Urtebete behi bat hil zela Leioan, Avanzada errepidera erori ostean

Nekazaritza eta abeltzaintza azoka ospatzen ari zirela, behi batek irrist egin zuen eta, ihesean, zubitik behera jauzi eta hil egin zen.


Indarkeria matxistaren aurrean indarrak batu dituzte herritarrek

Indarrak batuta, indarkeria matxistari aurre egingo diote antzuolarrek aurtengoan ere. Hala, azaroaren 25erako, Emakumeen Kontrako Indarkeriaren Aurkako Egunerako, elkarretaratzean parte hartzeko deia egin du Andramanuelak emakume taldeak.

Elkarretaratzea 19:00etan Herriko Plazan izango da azaroaren 25ean. Aurtengoa, ordea, berezia da, eta Euskaraldiaren olatuaren indarrarekin dator egitaraua-eta. Hala, zapatuan, Hankaz gora umeendako ipuin kontaketa saioa Errekalde auzoko plazatxoan 16:00etan izango da ikusgai.

Hilaren 27an, Bernarda albaren etxea antzezlana eskainiko dute Torresoroan; eta hilaren 28an, berriz, umeendako Apika taldearen ipuin kontaketa saioa, Beheko auzoan 16:00etan. Abenduaren 3an Euskaraldia ardatz duen bakarrizketa saioaz gozatzeko aukera izango da.

Txapak liburutegian jaso daitezke eta ekintzetarako sarrerak aurrez erreserbatu behar dira liburutegian edo labur.eus/SarrerakAntzuola helbidean.


Remember me (Recuérdame)

Zuzendaria: Martin Rosete. Aktoreak: Bruce Dern, Caroline Silhol, Sienna Guillory, Brian Cox, Veronica Forque, Brandon Larracuente, Nicole Ansari-Cox, Kit Lang, Ben Temple. Iraupena: 88 minutu. Generoa: Komedia dramatikoa.Herrialdea: AEB-Espainia-Frantzia. Urtea: 2019.

Adineko gizon alargun batek erabat maiteminduta jarraitzen du garai batean maite izan zuen emakume batekin, eta, halako batean, jakingo du Alzheimer gaitza duela andre horrek. Orduan, gizonak ahal den guztia egingo du emakumea bizi den zaharren egoitzan sartu eta haren alboan egoteko. Adinekoak protagonista dituen istorio bat da, dramatikoa, baina tarteka umorera ere jotzen du. Musika Pascal Gaignerena da; Euskal Herriko makina bat film ezagunen soinu bandaren sortzailea da Gaigne. Donostian bizi da 1985etik.

Ordutegia: Ostiralean 22:15ean, larunbatean 19:30 eta 22:15ean, eta igandean eta astelehenean, ikuslearen eguna, 19:30ean.


“Ez da erraza jaso ditudan eskertza mezu guztiak barneratzea”

Andoaingo musika eskolak ateak itxi ditu hogeita bat ikasturteko ibilbidearen ostean. Ekainaren 26an azken emanaldia eskaini zuten, Bastero Kulturgunean Susana Cencilloren eskutik.

Susana Cencillok ongi merezitako aitortza jaso zuen azken emanaldi horretan.

Egun batzuk igaro dira ikasleekin batera Basteron agertu zinenetik. Hunkigarria gertatu zen ekitaldia.

Ez nuen inondik ere espero! Susmatu, susmatzen nuen ikasleek lore sortaren bat emango zidatela emanaldia bukatu bezain pronto, baina ez gertatu zen guztia! Ikasleak, ikasle ohiak, Andoaingo kultur munduko eragileak, udal agintariak, Basterora etorri ezinda bideo-muntaiaren bidez agurtu nindutenak… Askok eta askok agertu nahi izan zidaten gertutasuna eta maitasuna, eta hori ez da erraz ahaztekoa. Oraindik ere barru-barruan prozesatzen ari naiz gertatu zen guztia, emozio guztiei kabida ematen.

Eta ez pentsa erraza denik dena barneratzea. Izan ere, Basterokoa pasa eta hurrengo egunetan mezu mordoa jasotzen jarraitzen dut; askok pena agertzen didate ezin izan zutelako ekitaldian bertan egon. Harrigarria da, etxetik irten, eta kalean noala ere makina bat herritar bidera ateratzen ari zaizkit nirekin aldarte txikia edukitzeko eta esker oneko hitzak helarazteko gogoz.

Elkarrizketa hauxe baliatu nahi nuke eskerrak emateko guzti-guztiei.

Ezustean heldu zitzaizun estimaziozko adierazpenen uholdea…

Hala da, bai. Etxean familiakoek ere ez zekiten Ainhoa Aiertza eta besteak aurreko egunetan zer ari ziren antolatzen, ezkutuan… Nik egia esan, eskolaren azken emanaldiarekin buru-belarri ibili naiz azken boladan. Musika eskola ixteko erabakia hartu zenetik, derrigorrezkoa ikusi genuen ikasleen azken kontzertua eskaintzea publikoari, ikasturte oro egin izan dugun bezala. Eta lanak eman dizkigu emanaldia ondo prestatzeak, izan ere, pandemiak ez digu utzi musika tailerreko ikasle txikienen taldea sortzen, eta hortik aurreragoko ikasleek ere talde murritzetan entseiatuz egin diote aurre Basteroko emanaldiari, ahalik eta gauzarik txukunena osatzeko.

21 ikasturteko ibilbidea egin du Soinuak eskolak. Atzera begira jarrita, balorazio orokorra egiteko tarterik hartu al duzu? Zer eman dizun, zer kendu…

Perspektiba sakonagoa beharko dut behar bezala baloratzeko. Nolanahi ere, sentsazio pertsonalen ikuspegitik, pozik nago. Nola ez naiz, bada, hala egongo, balio izan badit irakasle gisa ikaragarri hazteko, giza harremanetan aberasteko, jende pila ezagutzeko eta lagun mordoa egiteko, eta gainera, Andoaingo herrigintzan parte hartzeko? Kendu dizkidan gauzen artean, zuzendaritzako ardurak eragiten dizkizun buruhausteen gainetik, familia aipatuko nuke, jakina. Familiari eskaini beharreko ordu eta ordu asko lapurtu dizkit eskolak. Eskerrak musikari lotutako familia daukadan, eta erabat identifikatuta sentitu den musika eskolaren proiektuarekin…

Ikasle askok bat egin dute zuk musikarako maitasuna transmititu diezula aipatzeko orduan…

Naturaltasunez egin dut musika eskolan egin dudan guztia. Ez da gauza kontzientea izan, musika bizi dudan bezalaxe jardun dut. Ikasleekin astero-astero aritu naiz, eta baliteke konturatu gabe horiei transmititu izana musikarako grina.

Zerk arrazoik bultzatu zaitu musika eskola ixtera?

Azken aldian buruan bueltaka nebilkien ideia zen. Baneukan kontzientzia bukatzen ari zela nire bizitzaren aro bat. Eta pandemia errematea izan da, bizkortu egin du azken erabakia; jaitsi egin da matrikulazioa, eta oso esperientzia latza izan da etorri diren ikasleekin aurrez-aurreko irakaskuntzarik ezin egin izana.

Zenbat ikasle igaroko ziren eskolatik?

Guztira 400 bat ikasle bai gutxi gora behera, eta mila matrikulazio 21 urte horietan. Irakasleak, berriz, hamar bat, bai. Zenbait ikaslek musikaren ibilbideari eutsi diote, baita modu profesionalean ere; tarteka hemen eta han jotzen jarraitu dutenak ere ezin konta ahala dira. Eta badira musika instrumentua etxean bazter batean gordeta daukatenak, baina noizean behin, hari heldu eta musika ateratzen diotenak, beren egunerokotasunetik deskonektatzeko gogoz. Guztiek ere, beraiekin gordeta edukiko dute Soinuak eskolan jasotako musika formazioa eta bizitutako esperientzia.

Badago esaten duenik meritua eduki duzula 21 urtez irauteagatik, Udal Musika eskolaren konpetentzia gertu-gertu edukita…

Baliteke, baina esango nuke filosofia desberdineko eskolak izan direla. Gure eskola txikia izan da, oso tratu pertsonalizatua eskaintzen saiatu dena. Gertutasun hori zailagoa da lortzea ikasle asko dituen udal musika eskola handi batean. Nik uste ezaugarri hori baloratzen jakin izan dutela bai seme-alaba txikiak Soinuak eskolara bidaltzen zituzten gurasoek, eta baita ere, gitarra edo akordeoia jotzera etortzen ziren helduek.

Sanjuanak, Santakrutzak, inauteriak… herriko jai anitzetan antolatu izan dituzuen kontzertu edo kalejirekin familia giroko musika transmititu izan duzue beti…

Hasieratik, eskolan, argi eduki genuen helburua irakasteaz gain irakatsitako hori kalera eramatea behar zuela izan; klaseetan ikasitakoa herriari erakutsi behar geniola, eta bide batez, herriko kale giroan gure ekarpena egin behar genuela. Izan ere, ikasleek kalean gozatu egiten dute; motibazioa berezia sentitzen dute egunez egun gehiago ikasteko eta publiko aurreko musika agerraldiak prestatzeko.

Txikiak, gazteak eta helduak denak elkarrekin aritzea ere izan da beti gure nahia, familia eta musika, bi kontzeptuak uztartuz. Balore ugari lantzen dira era horretan: txikiek gazte eta helduak eredu gisa hartzen dituzte, haiengandik ikasten saiatzen dira; gazteak ere arduratsu sentitzen dira txikien aurrean… Musika esperientzia polita bizitzen dute guztiek ere, bere oroitzapenetan errotuta geratzeko moduan.

Andoaingo kultur dinamika aipatu duzu. Nola ikusten duzu egun?

Kezkatzeko modukoa! Egunotan jaso ditudan mezu eta telefono deietatik batzuk herriko musika eta dantza taldeetako eragileenak izan dira, eta horiekin mintzatuz, lehendik ere agerikoa egiten zitzaidan errealitatea bistaratu zait: kezkagarria da Andoaingo kultur panorama. Izan ere, azken boladan, batzuk ezin izan dute entseguetarako bildu, beste batzuk ahalegin bizia egiten ari dira talde txikietan eta kontuz-kontuz nola edo hala segitzeko… Pandemiaren ostean, nekez eutsiko diote iraganeko dinamikari zenbait taldeek. Altxorra dauka Andoainek horiekin, eta ezinbestekoa izango da aparteko bultzada ematea talde horietako kideen, udalaren zein herritarren aldetik. Soinuak musika eskola itxi da, baina Andoainen bizitzen jarraitzen dut, eta iraganean bezalatsu, prest nago proposatzen zaizkidan proiektuetan parte hartzeko, edo kolaboratzeko.

Eskolaz gain, musika proiektu anitzetan buru belarri ibili izan zara akordeoi jole gisa. Has gaitezen, banan-banan errepasatzen bizirik direnak. Koldobika Jauregi artistarekin, esate baterako…

S.K. Efimeroak du izena proiektuak, 2012n sortu genuena. Izenak berak definitzen du zertan datzan proposamena: Susana eta Koldobika, tokian-tokian, errepika ezina edo efimeroa den kultur eskaintza egiten saiatzen dira. Batek eskultura edo margo lan bati ekiten dion bitartean, bestea, musika arte lan prozesu horretara egokitzen saiatzen da. Normalki, musikariren bat gonbidatzen dugu emanaldietara, hirukoa osatuz. Guggenheimen, Arantzazun, Tabakaleran, San Telmon… aritu izan gara. Oso ekimen aberasgarria gertatzen ari zait, aktuazio bakoitzean zer gerta litekeen ez jakiteak asko hazten baitzaitu inprobisazioaren arloan.

Zer da Bohemien Trio taldea?

Oraindik orain Ondarretako ikastetxeko patioan Mikel Urdangarinekin aritu diren Nika Bitchiashvili biolin-joleak eta Jon Cañaberas kontrabaxu-joleak eta hirurok sortu genuen 2018an, jazzaren, swingaren edo Frantziako musikaren eragina daukan musika jotzeko asmoz. Kantak sortzen hasi gara azken aldian, eta ez dakit ekimenak disko batean amaituko duen ala ez.

Javi Perez tronpeta joleak, Iban Gurrutxaga gitarra-joleak eta hirurek beste taldea osatuta daukazue…

Izenik ere ez daukan formazioa da gurea! Kontzertu didaktikoak eskaintzen ditugu, “New Orleansetik Euskal Herrira” izenburupean. Musikaren historia kontatzen dugu hitzezko azalpenak eta musika txandakatuz; XX. mendeko jazz doinuekin hasten gara eta egungo Euskal Herrira iristen gara, bidean hainbat erreferentzia aipatuz: jazza, gitarra elektrikoa, pop-rocka, The Beatles, musika-protesta, Ez dok hamairu mugimendua, punka, euskal rock erradikala, Gatibu, Esne Beltzak... Orain eskolaz eskola gabiltza eta iruditzen zait premiazko eginkizunari eusten diogula, izan ere, gazteek apenas dakiten musika estilo eta mugimendu askoren jatorria edo eboluzioa.

Garazi Kamiorena eta biena da Konpasetan proiektua…

Hitzaldi musikatua dela esango nuke, “Bidaia intimo bat emakumeen istorioetan zehar” gisa aurkeztuta. Kontalari aparta da Garazi, eta historian nabarmendu den emakumeren bat hizpide hartzen du, nik musikarekin lagundu egiten diot.

Diren eta ez diren estilo eta formaturi heltzen diozu, izurik gabe…

Akordeoia edozein musikarako moldagarria dela argi dago, eta ondo menderatzen baduzu gauza asko egin ditzakezu berarekin. Egin kontu, punk musika ere jotzen dugu kontzertu pedagogikoetan… 2002 arte musika klasikoa jo nuen soilik, baina hartaz gero erabaki nuen ezeri aterik ez ixtea, musika munduan edozer probatzeko prest egotea.

Nondik datorkizu musikarako grina, akordeoiarenganakoa bereziki?

Familian ez dut bidea markatuko zidan musikaririk eduki, baina egia da gurasoek beti jartzen zutela musika etxean. San Esteban egunean jaiotakoa naiz, eta gogoratzen naiz egun horretan, txikitan, nola joaten ginen Goiburu auzoko jaietara, egun-pasa. Plazan, erromeria izaten zenean mundu guztia dantzan hasten zen, eta ni, bien bitartean, txora-txora eginda egoten nintzen Joxe Mari Oiartzabal (aita) soinujoleari begira. Etxera joan, eta musika tresna hori jo nahi nuela matraka ematen nien gurasoei. Horrela, Alberto Agirreren alabekin Kinkileria etxeko musika eskolan hasi nintzen, eta gero, Donostiako Musika Eskolan, Mikel Bikondoa eta beste zenbait irakaslerekin ikasi nuen. Akordeoi jazz munduan murgiltzeko orduan Victor Prieto, Didier Ithursarry eta Luciano Biondinirekin ikasten jarraitzen dut.


Martxan da Getariako 22. Literatur Lehiaketa

Ipuinak nahiz olerkiak aurkeztu ahal izango dituzte LH3. mailatik hasitako herritarrek. Zazpi multzotan banatuko dituzte partaideak adinaren arabera, eta helduek ere izena eman dezakete lehiaketan.

Getariako Udalak hogeita bigarrenez antolatu du Literatur Lehiaketa, eta dagoeneko parte hartzeko aukera zabalik dute LH3.mailatik gorako herritar guztiek. Ipuinak nahiz olerkiak aurkez ditzakete lehiaketara, eta partaideak zazpi multzotan banatuko dituzte, adinaren arabera. Hala, helduek ere eman dezakete izena lehiaketan.

Partaide bakoitzak nahi adina lan aurkez ditzakeela jakinarazi dute, eta mailak honakoak direla: LH3, LH4, LH5, LH6, 12-14 urte bitarteko gaztetxoak, 14-16 urte arteko gaztetxoak, eta azkenik, 16 urtetik gorakoak.

Parte hartzeko baldintzak ikusgai

Lanek jatorriz euskaraz idatzitakoak izan beharko dute, eta gaia librea izango da. Ohi bezala, lanek originalak izan behar dute, eta aurrez inon argitaratu gabeak.

Lanek gutxieneko neurri bat izan beharko dute, (ikus hemen oinarri guztiak), eta horiek aurkezteko epea martxoaren 21ean amaituko da, 20:00etan. Udal bulegoetan edo Udal Liburutegian entregatu behar dira idazlanak.

Bestalde, udalak jakinarazi du sariak noiz banatuko dituzten ere: apirilaren 24an egingo dute ekitaldia, 18:30ean.


Ikasle Abertzaleakek martxoaren 24an egingo duen greba aurkeztu dute Zumaian

Torreberri gaztetxean egin zuten aurkezpena, eta hainbat lagun gerturatu zen bertara.

Ikasle Abertzaleakek deituta, greba egingo dute datorren martxoaren 24an. Hori aurkeztu zuten atzo arratsaldean Zumaian, zehazki, Torreberri gaztetxean, eta hainbat lagun elkartu zen bertan.


Lazkao Txiki inoiz baino presenteago Ordizian

Amaitu dute Nextor eta Aitor Otaño aita-seme grafitilariek Lazkao Txikiri eskainitako horma-irudia. Joan zen uztailean Ordiziako Emaneurre taldeak murala egin ahal izateko diru bilketa jarri zuen martxan. Herri-proiektu honen helburua bertsolari goierritarra omentzeaz gain, euskararen aldeko ekintzak antolatzen dituen taldearen kezka bertsolariaren esladi batekin islatzea zen. Honela dio muralean txertatutako esaldiak: «Martxa honetan aurki erderaz hitz egingo dugu euskaraz ari garelakoan».

Nextor Otañok NAIZ irratiari eskainitako elkarrizketa batean, orma-irudia gazteak ibiltzen diren kalea batean dagoenez seriotasuna kendu nahiz izan diotela adierazi du. Errealismoa eta Lazkao Txikik bereizgarria zuen umorea uztartu nahi izandu dituzte muralean. Bestetik, Emaneurre taldekoek proiektua burutu ahal izateko laguntza eskaiani duten Nexgraff grafitigileei, Ordiziako herritar, elkarte, entitate eta Santa Maria Kaleko 18. atalondokoei eskerrak helarazi dizkiete euren sare sozialetatik.


Miren Basaras, mikrobiologoa: "Gabonetako interakzio sozialekin covid kasuak ugaritzea espero da"

Mikrobiologoa eta EHUko covid-19aren arduraduna ere badenak laugarren errefortzu dosia jartzeko deia egin du, laugarren txertoak ospitaleratzeak eta heriotzak murrizten dituela adierazten duten datuak eta ebidentzia zientifikoak daudela iritzita.

Amaitu berri den 2022an hil dira pertsona gehien covid-19arekin Euskal Autonomia Erkidegoan. Radio Vitorian Miren Basaras mikrobiologoak elkarrizketatu dute eta uste du oraindik ere egoera zaila dela.

"Oraindik ez gaude arriskutik kanpo. Birusak gure artean jarraitzen du, eta mundu mailako pandemia bat da. (Birusa) hobeto kontrolatu arte, ezagutzen ditugun neurriekin jarraitu beharko genuke", esan du.

Musukoa erabiltzen jarraitzearen alde hitz egin du Basarasek, batez ere sintomaren bat duten pertsonen kasuan "arnas aparatuko birus horiek geldiarazteko oso tresna erabilgarria delako".

Halaber, txertaketa pauta osoa hartzearen garrantzia azpimarratu du. Horren hitzetan, laugarren dosia omikron aldaerari aurre egiteko egokituta dago. "Laugarren errefortzudosiak ospitaleratzeak eta heriotzak murrizten dituela adierazten duten datuak eta ebidentzia zientifikoak daude", gaineratu du.


“Bizitzak erdigunean” jarriko dituzten aurrekontuak eskatu dituzte parlamentuaren aurrean

Eskubide Sozialen Kartak Nafarroako Parlamentuaren aurrean eskatu du aurrekontuek zerga erreforma bat barne hartzeko, pentsio eta soldata duinak bermatzeko eta zerbitzu publikoak indartzeko.

"Bizitzak erdigunean jarriko dituen zerga eta aurrekontu politika baten alde" mobilizatu dira zenbait kolektibo sozial eta sindikalek, Eskubide Sozialen Kartaren izenean. Nafarroako Parlamentuaren aurrean egin dute elkarretaratzea, barruan osoko bilkura egiten zuten bitartean.

“Aurrekontu feminista eta ekosozialistak” eskatu dituzte, pertsona guztien eskubideak eta aberastasunaren banaketa bermatuko dituztenak eta zerbitzu publikoak indartuko dituztenak. Finean, urtarrilaren 30eko greban kalera atera zituzten aldarrikapenak dira, eta nabarmendu dutenez, premia horiek guztiak krisiaren aurretik zeuden hor, baina pandemiak areagotu egin ditu.


HITZAren argazki lehiaketako hamabi argazki irabazleak, ikusgai

Busturialdeko eta Lea-Artibai eta Mutrikuko txokoak izango dira protagonista Hitzaren 2022ko egutegietan. Izan ere, Hitzak uztailean abiarazitako lehiaketak baditu irabazleak. Epaimahaiak aukeratutako hamar argazkiei Internet bidez boto gehien jaso duten biak gehitu zaizkie. Beraz, egutegiak hamabi argazki ederrez osatuko dira, Lea-Artibai eta Mutrikuko sei eta Busturialdeko beste sei.

Guztira 37 argazki aurkeztu dira lehiaketara. Horietatik, epaimahaiak hamar aukeratu ditu: Ilunabarra, Laidako berdegunea, Lainopean, Talapetik begirada, Encuadre, Itsasoko baratzea, Ogella, Isiltasunean oihuka, Mutrikuko gutizia eta Hegan. Eta horiei bi eskualdeetan boto gehien jaso dituzten bi argazkiak gehitu zaizkie: Urdaibaiko fauna eta Sarea; 85 eta 67 boto jaso dituzte, hurrenez hurren. Sarea argazkia, gainera, epaimahaiak ere aukeratu du, baina aldi berean boto gehien jaso dituena ere izan da. Hala, hamabi argazki irabazleak erabakita geratu dira.

Irailaren 1etik 10era egon da botoa emateko aukera, eta horretan 355 herritarrek parte hartu dute. Saridunekin Hitza jarriko da harremanetan.

ARGAZKIAK HEMEN IKUSGAI


Turismoa eta kontsumoa bultzatzeko 620.000 bonuak irailetik aurrera eskuragarri

5, 10 eta 20 euroko deskontuekin EAEko turismoa eta kontsumoa bultzatzea dute helburu.

Irailean 620.000 bonu jarriko dituzte eskuragarri EAEko erakundeek, 5,7 milioi euroko aurrekontuarekin, kontsumoari eta turismoari bultzada emateko asmoz, 5, 10 eta 20 euroko deskontuen bitartez.

Turismo, Merkataritza eta Kontsumo sailburuak, Sonia Perezek, Eusko Jaurlaritzan aurkeztu ditu "Euskadi turismo bonoa" eta "Euskadi bono Denda" martxan jartzeko aginduak. Proposamen horrekin Jaurlaritzak, aldundiek eta Eudelek pandemiaren ondorioak arindu nahi dituzte bi sektoreetan.

Merkataritza eta turismoa berraktibatzeko estrategian ulertu behar dira bonuak eta Sailak onartutako 15 milioi euroko laguntzen jarraipena dira. Agindu horiekin pandemiak gogorren jo dituen sektoreetako bi suspertzea dute helburu, baita familien kontsumo berraktibatzea ere, adierazi du Josu Erkorekak, Eusko Jaurlaritzako ordezkariak.

Erkorekak aurreratu du bonuak irailetik aurrera egongo direla eskuragarri, eta orduan plazaratuko direla ekimenaren inguruko xehetasun gehiago.

Aurreratu dutenez, bonuak EAEn bizi den eta 18 urte edo gehiago dituen edozein herritarrek erosi ahalko ditu, eta turismoko bonuen kasuan, kanpotik etorritakoek ere erosi ahalko dituzte.

Deskontu-bonuak izango dira eta merkataritzaren kasuan soilik aukera bat egongo da eskuragarri: 10 euroko deskontua gutxieneko 30 euroko erosketetan. Gehienez 4 bonu eskuratu ahalko dira, asko jota 40 euroko deskontua lortuz.

Turismoan, berriz, hiru motatakoak egongo dira eskuragarri. Lehenak eta bigarrenak ostalaritzarekin, errestaurazioarekin eta turismoko ekintzekin dute zerikusia, eta 5 edo 10 euroko deskontuak izango dira gutxieneko 20 eta 40 euroko erosketetan.

Hirugarrenean deskontua 20 eurokoa izango da gutxieneko 60 euroko erosketetan ostatua ematen duten establezimenduetan. Gehienez ere 2 bonu eskuratu ahalko dira establezimenduko, gehienez ere pertsonako 40 euroko deskontua lortuz.

Sektoreko enpresa eta establezimendu guztiek parte hartu ahalko dute ekimenean, aginduak argitaratu eta hurrengo 3 asteetan. Plataforma baten bitartez eskatu ahalko dute bonu kopuru jakin bat.

Turismo, Merkataritza eta Kontsumo Sailak turismoari 2 milioi euro zuzenduko dizkio eta 3,7 milioi merkataritzari, guztira 5,7 milioi euro eta gainerako erakundeek emango dutena gehitu beharko zaio horri. 620.000 bonu banatuko dira guztira: 250.000 turismoa eta ostalaritzara eta 370.000 merkataritzari, lurralde bakoitzaren pisu demografikoak baldintzatuko du banaketa.


Kalejira, herriko kultura eragileekin

Korrika Kulturalaren baitan.


Gaur hasiko da negua urteko egun motzenarekin

16:59an ekingo diogu urtaro berriari eta 88 egun eta 23 ordu iraungo du. Ez da eklipserik izango neguan.

Astearte honetan, 16:59an, neguan sartuko gara ipar hemisferioan, Behatoki Astronomikoaren kalkuluen arabera. Urtaroak ozta-ozta iraungo du 89 egun (88 egun eta 23 ordu), eta martxoaren 20an amaituko da.

Asteartean, beraz, neguko solstizioa izango da ipar hemisferio osoan; hegoaldean, aldiz, udaberritik udara igaroko dira.

Hastear den neguan ez da eklipserik izango. Halere, meteoro-zaparradak ez dira faltako. Ursiden zaparrada abenduaren 17 eta 26 artean ikusi ahal izango da. Etzi izango du ikusgarritasun handiena, abenduak 22, 06:00etan. Bestalde, Kuadrantidak urtarrilaren 1 eta 5 artean izango dira; ikusgarritasun handiena 3tik 4rako gauean izango dute.

Urteko egunik laburrena

Astearte hau urteko egunik motzena izango da, Eguzkia irteten denetik sartzen denera arteko tartea kontuan izanik. Guztira, 9 ordu eta 17 minutu iraungo du egunak. Urteko egunik luzeena, aldiz, ekainaren 21a izan zen; 15 ordu eta 3 minutu iraun zuen.


Durangoko baheketa selektiboan egindako 5.067 PCR probetan 69 positibo detektatu dituzte

13 eta 40 urte arteko 11.000 herritar inguru zeuden proba egitera deituta. Ermuako eta Mallabiko baheketaren behin behineko datuak ere eman dituzte.

Ignacio Garitano Osasun Saileko eta Osakidetzako Zaintza eta Kontrol Programaren koordinatzaileak eman ditu datuak prentsaurrekoan.

Durangoko baheketa selektiboan 5.067 PCR proba egin dituzte. Beraz, proba egitera deituta zeuden herritarren %46ak egin du testa gutxigorabehera (11.000 herritar inguru daude 13 eta 40 urte artean). Guztira 69 positibo atzeman dituzte eta positibitate tasa %1,36koa izan da.

Ermua eta Mallabiko herritarrei bideratutako baheketa oraindik martxan dago eta behin-behineko datuak eman ditu. Orain arte 1.717 PCR proba egin eta 12 positibo detektatu dituzte. Positibitate tasa %0,70ekoa da.


Urteurrena

Behar Zana elkartearen 75. urteurrena.

Bola tiraldia ume eta helduentzat, bolatokian.


Aste honetan, bost positibo

Osakidetzako azken datuen arabera, Soraluzen PCR probetan positibo eman duen beste herritar bat atzeman dute. Irailaren 18tik 24ra bitarteko astean, guztira, bost positibo atzeman dituzte, joan den astean baino bi gehiago. Eskualdean, aste berean, 83 positibo atzeman dituzte; proportzioan, gehien, Deban.

Hona hemen irailaren 18tik 24ra bitarteko Debabarreneko datuak, herriz herri.

Eibar 32

Elgoibar 21

Mendaro 1

Deba 22

Mutriku 2

Soraluze 5

Gaurtik domekara bitarteko datuak, berriz, astelehenean eguneratuko dituzte.


Herriko ikastetxeek bat egin dute Zarautz 2030 Plan Estrategikoaren helburu eta erronkekin

Plan estrategikoaren helburu eta erronkak betetzen laguntzeko konpromisoa hartu dute ikastetxeek eta, horretarako, aliantza hitzarmena sinatu zuten atzo udalarekin.

Udalarekin aliantza hitzarmenak sinatuta, herriko ikastetxeek bat egin dute Zarautz 2030 Plan Estrategikoak jasotzen dituen helburu eta erronkekin. Honako konpromiso hauek hartu dituzte La Salle ikastetxeak, Antoniano ikastetxeak, Orokieta Herri Eskolak, Oteitza Lizeo Politeknikoak, Salbatore Mitxelena Ikastolak eta Lizardi Institutuak: plan estrategikoak jasotzen dituen helburuak eta erronkak betetzen laguntzea; beren jardunarekin lerratzen diren garapen jasangarriko helburuak betetzeko urratsak egitea edota gogoeta eragitea; aliantza hitzarmena irudikatzen duen elementua ikastetxean ikusgarri jartzea; komunikazio euskarri ezberdinetan aliantzaren berri ematea; eta, azkenik, eskola komunitatean Zarautz 2030 Plan Estrategikoa azaltzen duen txostenaren formatu digitala e-postaz zabaltzea.

"Giltzarria" da plan estrategikoaren bilakaeran sinatu berri duten hitzarmena, Xabier Txurruka alkatearen arabera. Hezkuntza eragileekin sinatutako aliantza hitzarmena "etorkizunean etorriko diren beste batzuei atea zabaltzeko baliagarria" izango dela adierazi du alkateak. “Horixe da udalaren asmoa, aurrerantzean herriko beste eragileen konpromisoa lortzea eta, bide batez, Zarautz 2030 Plan Estrategikoak jasotzen dituen helburu eta erronkak guztion artean gauzatzea”, azaldu du.


Orion izango da Nazioarteko Flysch Organo Zikloaren VIII. edizioko kontzertuetako bat

Uztailaren 1etik 30era izango da zikloa, eta uztailaren 1ean eskainiko dute kontzertua Orion. Zikloaren helburuak dira "organoa ezagutzera ematea" eta "Gipuzkoako ondarea zaindu eta nabarmentzea".

Nazioarteko Flysch Organo Zikloaren VIII. edizioa egingo dute aurten, eta Deba, Getaria eta Zumaiarekin batera, Orion eskainiko dute zikloko kontzertuetako bat. Uztailaren 1etik 30era izango da zikloa, eta uztailaren 1ean, 9an eta 15ean izango dira kontzertuak Orion, Zumaian eta Getarian, hurrenez hurren. Debakoak uztailaren 22an eta 29an izango dira. Zikloaren helburuak dira "organoa ezagutzera ematea" eta "Gipuzkoako ondarea zaindu eta nabarmentzea".

Maria Jose Telleria kultura diputatuaren hitzetan, “musika-tresna berezia" da organoa, joko den tokirako "berariaz diseinatua" izan dena, eta "gure ondarearen zati garrantzitsu" bat. Eta gehitu du: "Gipuzkoako kostaldeko udalerrietan, uda hondartza baino gehiago da. Uda kultura da, ondarea da, musika da, eta moldakortasuna ere bada”.

Uztailaren 1ean hasiko da Orion zikloa, Bihodi proiektuarekin. Bertan, Peio Irigoienek (txistua) eta Ignacio Arakistainek (organoa) joko dute. San Nikolas elizan izango da, 20:00etan. Hilaren 9an, berriz, Mar Vaquék Lotte Reinigerren Achmed printzearen abenturak film mutuaren soinu-banda inprobisatuko du. San Pedro parrokian izango da, 21:00etan. Uztailaren 15ean Getariaren txanda izango da, eta kontzertu horretan Enrique Abellok (tronpeta) eta Santiago Bandak (organoa) osatutako duoa ariko da San Salbatore elizan, 20:15ean hasita. Debako bi kontzertuak uztailaren 22an eta 29an izango dira, 12:30ean eta 20:00etan, hurrenez hurren, eta biak Santa Maria elizan eskainiko dituzte. Lehenengoan Jone Martínez (sopranoa) eta Miriam Cepeda (organoa) ariko dira, eta bigarrengoan Miriam Hontana (biolina) eta Daniel Oyarzabal (organoa). Kontzertu guztiak doan izango dira.

Zikloa, tresna solidario

Antolatzaileen esanetan, zikloak aurten ere "tresna solidario" bihurtu nahi du, eta horregatik bi elkartek parte hartuko dute: Afagik, Gipuzkoako senitartekoen, lagunen eta alzheimerra edo beste dementziaren bat duten pertsonen elkarteak; eta AECCk, Minbiziaren Aurkako Espainiako Elkarteak. Kontzertuetara joaten direnek borondatezko ekarpenak egitea da helburua, elkarte horiei laguntzeko. Helburu horrekin, ongintzazko bi kontzertu eskainiko dituzte, Getariakoa eta Debako lehenengoa. Dena den, antolatzaileek azaldu dute hurrengo edizioetan mota honetako kontzertu gehiago antolatzea izango dela helburua.


'Igo autobusera' saioa: 2021-06-04

Eguneko albisteen kontaketa, astebururako proposamenak eta Joxe Landaren eguraldi iragarpena, besteak beste, asteko azken Igo Autobusera! saioan entzungai.


#Zinemaldia

Donostiako 68. Zinemaldia erdibidean da. Irailaren 18tik 26ra, ezohiko jaialdia egiten ari dira: ez da izan sinadura arteko oihurik, publikoak ohi baino film gutxiago ikusi ahal izan ditu, eta apalagoa da zuzendari eta artista ospetsuen joan-etorria.

Hamalau film luze, hiru labur, telesail bi, film ertain bat eta ekoizpen fasean dagoen proiektu bat aurkeztu ditu euskal zinemak 68. Zinemaldian. Gai aldetik, euskal gatazkak azken urteetan baino protagonismo handiagoa izango du aurten, eta sare sozialetan ere oihartzun handia izaten ari da jaialdia.

Astero bezala, euskarazko txio interesgarrienetako batzuk bildu ditugu ALEAn:

Akelarre gustatu zait sorginkeria gabeko sorgin istorioa delako. Euskarak duen pertinentziagatik, eta ederki erabilia dagoelako. Aktoreak brillante daudelako, aktore zuzendaria baita ere. Eta amaiera borobila du.#zinemaldia — Oier Aranzabal (@oaranzabal) September 22, 2020

Ba ‘Patria’ agian ez da izango #Zinemaldia-ren edizio honetako gauzarik txarrena: ‘Antidisturbios’ izeneko telesail bat ere badago. #68SSIFF — Gorka Bereziartua (@gorka_bm) September 19, 2020

Euskerazko pelikula batean euskeraz ez dakiten eta textua buruz ikasi eta karrerilaz eta azkar botatzen duten aktoreak jartzeak haren gainerako baloreak itzalpean utz ditzazkeen erabaki okerra dela uste dut. #Zinemaldia — Urko Aristi (@uaristi) September 20, 2020

Harribitxia da @NonDagoMikel . Beharrezkoa. Hunkigarria, izugarria eta gogorra. Errealitatea bezala. — TESSA ANDONEGI (@tessando) September 22, 2020

Zinemaldiko "musikazale jarraikortasun" anekdota bat:

2008an kokatzen da @anethefilm, baina, bertako kanta/poster asko beranduagokoak dira: “Orfidentalak (Anari 2015), Orain (Borrokan 2014), Joan ikustera (Willis Drummond 2016), Matxura (2011)...#zinemaldia #68SSIFF — Ander Bolibar (@demonocrazy) September 21, 2020

? ??? Donostiako Zinemaldiko jakinarazpena pic.twitter.com/AzHr4zLZ4F — Gaizka Izagirre ? ??????? (@Gaizka_Izagirre) September 24, 2020

"Ane" filma Donostian da jada ? ???????! !

Bihar #Zinemaldia|ren "ZuzendariBerrien" sailean estreinatuko da! !

Gasteizen grabatuta, @FilmsAmania|ren azken proiektua eta David Pérez Sañudoren zuzendaritzapean, urritik aurrera zinemetan ikusgai izango dugu!!! pic.twitter.com/co9e5cPrOD — VG Film Office (@VGFilmOffice) September 19, 2020

Isildu "Zinemaldia" eta "#68SSIFF" hilabete batez. — Iban Zaldua (@IbanZ) September 18, 2020

Ze ondo ‘Hil Kanpaiak'. I.Rayok, isilune eta euste ariketa paregabea egin duela iruditzen zait, J.Agirreren argazki zuzendaritza lan bikainarekin batera (atmosfera zapaltzailea txertatzea lortu duena) tragedia kutsua duen baserri giroko drama ilun paregabea egitea lortuz. #68SSIF pic.twitter.com/p7XMtTTJDD — Gaizka Izagirre ? ??????? (@Gaizka_Izagirre) September 24, 2020

Donostiako fatxadetan ez duzu dokumental honen poster erraldoirik ikusiko ez eta marketin kanpaina deigarririk.

Patria telesaila sutsuki defendatzen duten kazetari horiek, hau ez dute aipatu ere egingo.

'???????????? ? ??????????????? ? ????????????????????' da ikusi behar duzun dokumentala.#68SSIFF pic.twitter.com/Eq4cXUj7IO — Gaizka Izagirre ? ??????? (@Gaizka_Izagirre) September 23, 2020

'????????????'. Generoen arteko muga korapilatsu hori atsegin eta menderatzen duela frogatu du Sañudok bere lehen film luze honetan. Amatasunez eta belaunaldien arteko inkomunikazioez diharduen lana. Filmean gertatzen diren gauza garrantzitsuenak ez dira esaten, ez dira... pic.twitter.com/BAidA4Csnn — Gaizka Izagirre ? ??????? (@Gaizka_Izagirre) September 22, 2020

'???????????????? ': Sinpletasunaren edertasuna aldarrikatzeko helburuz, une batzuetan sinpleegia iruditu zaidan arren, umore ukituak dituen drama arina, polita, naturala eta argitsua. Arrakastei eta ametsei buruz hausnartuz, aitona-amonei eskainitako omenaldi atsegina. #68SSIFF pic.twitter.com/Ed4VHnV6b4 — Gaizka Izagirre ? ??????? (@Gaizka_Izagirre) September 21, 2020

Ez ninduke harrituko #Akelarre pelikulak arrakasta lortuko balu euskal jende alternatibo jatorraren publiko-nitxoan. Nire bainak esplikatu ditut atzo #Zinemaldia-k utzi zuenari buruzko kronikan https://t.co/6RRG8aHjtm #68SSIFF pic.twitter.com/CL8uGTOKGG — Gorka Bereziartua (@gorka_bm) September 20, 2020


Alex Aranburuk hiru urteko kontratua sinatu du Movistar taldearekin

Alex Aranburu txirrindulari ezkiotarra Movistar taldean ariko da datorren denboraldian. Astana taldea utzi eta hurrengo hiru urteetarako kontratua sinatu du talde berriarekin, 2022-2024 eperako. Murias, Caja Rural eta Astanan izan ondoren, laugarren taldea izango da Aranbururentzat. «Taldeko jende dezente ezagutzen dut eta giro ona izango dugula uste dut. Ilusio handiarekin ekingo diet hurrengo hiru denboraldiei», adierazi du ziklistak ohar batean.«Txirrindulari eta pertsona bezala handitzen» segitzea eta «urtero hobetzen» jarraitzea espero du Aranburuk, «denon artean gauza politak lortzeko». Denboraldi bikaina egin du Ezkiokoak aurtengo denboraldian. Euskal Herriko Itzuliko etapa batean irabazle, seigarren Omloop Het Nieusblad-en, zazpigarren Milan-San Remon, lehen hamarren artean Dauphine-ko lau etapatan eta Tourreko beste bitan. Munduko txapelketan ere izan da hil honetan, nahiz eta karrera utzi behar izan zuen erorketa baten ondorioz.Baieztatu gabeUdan zabaldu zen Aranburuk Movistarrekin sinatu zezakeela, eta zurrumurru horren arabera, Gorka Izagirrek ere Movistarrekin fitxatuko luke hurrengo denboraldirako. Gorka Izagirreren fitxaketarena, halere, ez dute baieztatu oraingoz.


Binakako finala jokatzeko “gogotsu” daude sakandarrak

Binakako final handia jokatzear daude Ezkurdia eta Martija Olaizolaren eta Urrutikoetxearen kontra Bizkaian, ateak itxita

Binakako finala hartuko du gaur Bilboko Bizkaia pilotalekuak. Pandemiak eta grebak baldintzatutako txapelketa gorabeheratsua ateak itxita jokatuko da. Pena ematen du frontoia hutsik ikustea, eta pilotariek eta Aspe eta Baikoko arduradunek esaten dutenez, ez dira egoera berri honetara ohitzen. Lau finalistak, Ezkurdia-Martija eta Olaizola-Urrutikoetxea takoak jartzen daude frontoian bertan. Final irekia da, baina katedrak alde txikiarekin Baikoko bikoa ikusten du faborito. Dirua ere horrela aterako omen da. Ezkurdiaren bigarren Binakako finala izango da (aurrekoan txapela lortu zuen Zabaletarekin) eta Martijaren lehenengoa.


Bekoerrota kiroldegia itxita, abuztuaren 21era arte

Atzo itxi zituen ateak Bekoerrota kiroldegiak eta hala egongo da hilaren 21era arte. Urtero gisan, mantentze lanak egingo dituzte epe horretan.

Era berean, kiroldegia itxita dagoen bitartean, bizikleten mailegu zerbitzua ere etenda egongo da. Dena den, Pasaiako bizikleten mailegu zerbitzua erabiltzen jarraitzeko aukera dago, bi herrien arteko lankidetzagatik. Bestalde, Altzateko igerilekuak zabalik dira.

Alternatiba gisa, Pasai Donibaneko kiroldegia erabili daitekeela gogoratu du udalak. Baita Donostiako Loiolako Erriberako kirol instalazioak ere, abuztuaren 7tik 11ra eta Egiako Zuhaizti kirol instalazioa ere abuztuaren 7tik 15era.


Aurreikusitakoa baino beranduago zabalduko dute Astiñeneko zubi berria

Egia eta Loiola lotuko dituen Astiñeneko zubi berriaren lanak azken txanpan sartu dira. Hainbat astetako atzerapenaren ondoren, zubiaren erdiko piezaren lehen zatia jarri zuten asteartean. Bi beso ditu erdiko pieza horrek, eta horietako bat da garabi handi baten laguntzaz txertatu dutena. Zailtasun ugari izan zituzten besoa bi muturretara lotzeko. Piezak 40 metroko luzera du, eta 43 tonako pisua. Udalak adierazi duenez, txertaturiko pieza soldatzeko egunak beharko dituzte.

Urumea ibaiaren bi alboetako zatiak denbora daramate jarrita, eta horiek egonkortzeko hainbat lan egin dituzte. Lehen zatia iazko abenduaren 1ean kokatu zuten, Egia kalearen aldeko egituran. Bigarren zatia, berriz, otsailaren 17an, Loiolako Erriberako pasealekuaren aldean. Garabi handi zein txiki bana erabili zituzten lan horietarako.

Hiru urte luze

Astiñeneko zubi berriaren lanak 2019. urtearen hasieran hasi zituzten, eta iazko udarako bukatuta egotea aurreikusi zuen udalak. Hamabost hilabeteko epea zehaztu zuen kontratuak, eta 3 milioi euroko aurrekontua. Ordea, 2020ko martxoan atzerapen bat onartu zuen udalak, eta 2021eko otsailean ezarri zuen lanen bukaera epea. Urumea ibaian kokatzeko zutabeek eragin zuten atzerapen hori. Izan ere, azkenik 1,5 metroko diametroa izango dute, eta ez 2 metrokoa.

Tamainaren aldaketak proiektua atzeratu zuen. 2021eko irailean, berriz, proiektuaren beste aldaketa bat onartu zuen udalak, eta irailaren 14ra bitarte luzatu zuten lanak bukatzeko epea. Gainera, 300.000 euroko garestitzea ere onartu zuten. Azkenik, azaroan beste atzerapen bat onartu zuen udalak, eta ordurako %10eko gainkostua pilatu zuen proiektuak. Horrekin batera, 2022ko apirilean zubia erabilgarri egongo zela esan zuen udalak, zubiaren fabrikazioan egondako atzerapenarengatik, baina gero aurreikuspena ekainera atzeratu zuten bestelako arazoak sortu zirelako.

Azken aurreikuspenaren arabera, uztaileko lehen hamabostaldirako prest egongo da zubi berria, eta orduan eraitsiko dute oraindik zutik dirauen zubi zaharra.


Lehengo ziurtasunak, oraingo galderak

Fran Garagarzak bere bidea ezarri du Eibarreko kirol zuzendari moduan egin dituen 11 urteetan. Lehen taldearen kirol emaitzak onak izan direnean, txalotua izan da; orain, ez hainbeste.


Erremate ederra eman diote

Madalen Etxegarai Zelaiak eta Olatz Ruiz de Larramendi Lopezek irabazi dute Adosen Binakako Txapelketa. Pilotariek eta antolatzaileek nabarmendu dute txapelketa «beste pauso bat» izan dela urte osoko egutegi bat izateko.


Sinadurak bilduko dituzte pertsona atzerritarrak erregularizatzeko

Estatu mailan bizi diren 500.000 pertsona atzerritar erregularizatzeko estatu mailako Herri Ekimen Legegilea abiatu dute. Helburua da 500.000 pertsona horientzako 500.000 sinadura biltzea abuztua bitarte, ondoren aurkeztuko den testua kongresuan eztabaidatzeko. Euskal Herri mailan GOT eta Ongi Etorri Errefuxiatuak elkarteek egiten dute deia, eta larunbat honetan, hilak 19, Errenteria-Oreretako Niessen merkataritza guneko plazan egongo dira sinadurak jasotzen, 11:00etatik 13:00etara. 18 urtez gorako eta Espainiako NANa duten pertsonek sinatu dezaketela aipatu dute.

Ekimen horrek pertsona atzerritar horien “ezohiko erregularizazioa” eskatuko du, “lan eta egoitza baimena” lortu dezaten. Egoera irregularrean bizi diren pertsona horiei “eskubide sorta mugagabe bat ukatzen” zaiela salatu dute, pandemiak areagotu dituenak. Dinamika horrek pertsona horiekiko “zaurgarritasun eta babesgabetasun espiral bat” sortzen duela nabarmendu dute, “gizarte bazterkeria handitzen” laguntzen duena. Hori dela eta, beharrezkoa ikusten dute “haien estatus migratzaile irregularraren eraginez pertsona horiek pairatzen duten ikusezintasun eta eskubide gabeko egoera iraultzea bermatzen duten mekanismoak bilatzea”.


Navarra Sumak euskararendako aurreikusitako dirulaguntzak nabarmen murriztea nahi du

2021eko aurrekontuei alderdiek egin dizkieten zuzenketak ari dira eztabaidatzen aste honetan Nafarroako Parlamentuko Ekonomia eta Ogasuneko Batzordean. Navarra Sumak proposatu dituen 260 zuzenketetatik 253tan gastua handitzea eskatzen dute. Bakarrik 7 zuzenketatan proposatu dute aurrekontuko gastua murriztea eta horiek guztiak euskararen sustapenarekin zerikusia dute.

Navarra Sumak euskara sustatzeko 2021eko aurrekontua 2,9 milioi murriztea proposatu du, hau da, Euskarabideak datorren urtean euskara sustatzeko izanen duen 6 milioiko aurrekontua erdira murriztea.

PSNk, Geroa Baik, EH Bilduk, Podemos-Ahal Duguk eta Izquierda-Ezkerrak elkar hartuko dute euren zuzenketak aitzinera ateratzeko eta Nafarroa Sumak aurkeztu dituen 260 zuzenketak errefusatzeko.

Zehazki, Navarra Sumak helduei euskara irakasteko funtsak 450.000 euro murriztea proposatu du. Komunikabideetan euskara sustatzeko laguntzak ere kopuru berean murriztearen alde egin du (800.000 euro daude aurreikusiak). Eta herri-administrazioetan euskara zabaltzeko partidak (25.000 euro), hizkuntza-aniztasuna sustatzeko partidak (30.000 euro) edo administrazioko hizkuntza-aniztasunarena (85.000 euro) hutsean uztea proposatu du. Horiez gain, Euskaltzaindiarekin sinatutako hitzarmena murriztea, merkataritzan eta enpresan euskara sustatzeko partida 80.000 eurotan murriztea eta euskararen aldeko sentsibilizazioa eta sustapena 300.000 euro murriztea ere proposatu du koalizio eskuindarrak. Halaber, udal eremuan euskara garatzeko programa 300.000 eurotan murriztea proposatu du. 2021eko aurrekontuetan partida hori 800.000 eurokoa izatea aurreikusia da.

Horrela, Navarra Sumak Parlamentuko Ekonomia eta Ogasuneko Batzordera eraman dituen 260 zuzenketetatik zazpi baino ez daude partida eraginkorretan gastua murriztea proposatzen dutenak. Horietatik sei Euskarabideari dagozkio. Zazpigarrenak Unibertsitate, Berrikuntza eta Eraldaketa Digitalaren Sailari eragiten dio. Udako Euskal Unibertsitatearekin sinatutako hitzarmeneko 30.000 euroak kentzea proposatu du Navarra Sumak, «Nafarroako Unibertsitateen» udako ikastaroetara bideratzeko.


Eskualdeko hainbat osasun eta kirol zentrok neurri malguagoak eskatu dituzte euren bezeroei zerbitzua emateko

Aiaraldeko 9 negoziok testu bateratua sinatu dute, eskualdeko herritarrek euren zerbitzuak jasotzeko eskubidea izan dezaten. Halaber, euren enpresak ez ixteko eskatu dute.

Araba Fitness, Chock Dee Gym, Ganbara Yoga, Crossfit Gorobel, Laudio Wellness, Kaizem Gym, Sambitas eta Satya Yoga Eskola dira adierazpen bateratua sareratu dutenak. Osasun eta ariketa fisikoaren esparruetan lan egiten duten zerbitzu horiek euren egungo egoera azaldu dute, eta erakundeei eskatu diete neurri bereziak hartzeko eurei begira.

Hasteko, guztiek azpimarratu dute edukierak murriztu dituztela eta segurtasun neurriak ere handitu dituztela, kostu guztiak euren gain hartuta, nahiz eta bezero gutxiago izan.

Euren ustez, instalazioak seguruak dira, eta Estatu espainarreko datuak azpimarratu dituzte hori ziurtatzeko: positiboen %0,22 besterik ez da zabaldu horrelako azpiegituretan.

Hori dela eta, Aiaraldeko herritarrei -alboko herrian bizi edo ez- euren negozioetara joateko baimena emateko iradoki diete erakunde publikoei.

Halaber, ariketa fisikoak eta zaintzak osasunean duten eragin mesedegarria kontuan hartzeko exijitu diete Eusko Jaurlaritzari eta Foru Aldundiei, itxialdia ez ezartzeko euren zentroetan.


Herri antzerkia: 'Orreagatik iragan hurbilera'


Bide berdeko gorabeherak identifikatzeko app bat estreinatuko du Plazaolak ostegunean

Otsailaren 17an 16:00etatik 18:00etara Latasako Biltegian izanen da mugikorretan erabiltzeko aplikazioaren aurkezpena eta Plazaola zaintzeko tailerra ere eginen dute

Plazaolako Bide berdean gertatzen den edozein gorabehera identifikatzeko aplikazioa sortu du Nafarroa Ezagutu Sareak, Trail Gazers BID europar proiektuaren barruan. Tresna honek bidean gertatzen den edozein arazo telematikoki jakinarazteko aukera emanen du, modu errazean geolokalizatuz eta argazkiak egiteko aukerarekin.

Trail Gazers proiektuak, Plazaolako Partzuergo Turistikoarekin eta Imozko Udalaren laguntzarekin, aplikazioa aurkeztuko du ostegunean partzuergoaren boluntarioen programa tailer baten bidez. Latasan izanen da aurkezpena, 16:00etatik 18:00etara Biltegian, eta mugikorra kargatua eramatea eta txango labur bat egiteko arropa janztea eskatu dute. Lehenbiziko 45 minutuetan ongietorria izanen dute, eta kafea hartuz Plazaolari buruzko hizketa eginen dute (egoera, gorabeherak, kezkak…). Bigarren zatian, aldiz, ateraldia eginen dute app-a bide berdean probatzeko eta gorabeherak aplikazioaren bisorearen bidez ikusteko. Tailerra bukatzeko agurra izanen dute.

Tailerrak edukiera mugatua izanen du, hortaz, aldez aurretik izena ematea eskatu dute, 948 50 72 04 telefonora edo 958 50 72 05 zenbakira deituz, edota plazaola@plazaola.org helbidera idatziz. Deialdia zabalik dago denentzat, baina batez ere «bidea borondatez jada zaintzen duten edo egin nahi duten herritarrentzat, baita inguruko udaletako eta mantentze-lanetako brigadetako langileentzat eta lurraldeko natur eta kultura-ondarea berreskuratzeko eta mantentzeko lan egiten duten tokiko beste taldeentzat».


Ikatzaren argazki ikastarorako izen-ematea zabalik

KULTURA // Irekita dago Kultur Etxean maiatzaren 18an hasi eta ekainaren 12an amaituko den oinarrizko argazkigintza ikastarorako izen-ematea. Ikatza Argazkilari Elkarteak emango du ikastaroa. Saioak astelehen, asteazken eta ostegunetan izango dira, 19:00etatik 21:00etara, elkarteak Kultur Etxean duen egoitzan, eta kanpoan ere egingo dira saioak. 50 euro ordaindu behar da.


Goiz Eguzkik doako sarrera Chillida Lekun

Goiz Eguzkik eta Chillida Lekuk akordioa egin zuten pasa den astean. Hori horrela, hiruhileko honetan, martxoaren 31ra arte, Goiz Eguzkiko bazkideek dohainik bisitatu ahal izango dute museoa. Halaber, bisitaz gozatu ahal izateko eta izena emateko Goiz Eguzkiko telefono zenbakira deitu behar da: 943 55 10 32. Izenematea bulegoko ordutegian egin behar da; alegia, astelehenetan, asteazkenetan eta ostiraletan, arratsaldeko 16:00etatik 18:00etara bitartean.